ЎзА - Асакада янги автомобиллар ишлаб чиқариш бўйича лойиҳа амалга оширилади\n30.07.2019 Чоп этиш версияси\nАсакада янги автомобиллар ишлаб чиқариш бўйича лойиҳа амалга оширилади\nВазирлар Маҳкамасининг “2019-2022 йилларда Андижон вилоятининг саноат салоҳиятини ривожлантириш бўйича қўшимча чора-тадбирлар тўғрисида”ги қарори тасдиқланди.\nУнда қайд этилишича, Андижон вилоятининг Асака туманида янги автомобилларни ишлаб чиқариш бўйича лойиҳа амалга оширилади.\nАндижон вилоятида 2019-2022 йилларда амалга ошириладиган саноат лойиҳалари рўйхатининг машинасозлик ва эҳтиёт қисмлар саноати қисмида айтилишича, Асака туманида янги автомобилларни ишлаб чиқариш ташкил этилади.\nЛойиҳа ташаббускори “GM Uzbekistan” АЖ бўлиб, лойиҳа қиймати - 2 124 300,0 млн сўм (2,1 трлн сўм). Ушбу қийматдан 637 500,0 млн сўми корхонанинг ўз маблағлари, 91 500,0 минг доллари хорижий кредит, 85 500,0 минг доллари хорижий инвестиция ҳисобидан жалб этилади.\nҲужжатда кўрсатилишича, лойиҳани амалга ошириш натижасида 800та янги иш ўрни яратилади. Ишга тушиш муддати - 2022 йил март, масъул - “Ўзавтосаноат” АЖ.\nБундан ташқари, Асакада автомобилларга бутловчи қисмлар ишлаб чиқаришни кенгайтириш лойиҳаси амалга оширилади. “Kapital Rubber Technology” МЧЖ ташаббускор бўлган лойиҳа қиймати 5 500,0 млн сўм. Ишга тушиш муддати - 2019 йил сентябрь.\nШунингдек, ушбу туманда автомобилларга бутловчи қисмлар ишлаб чиқаришни ташкил этиш лойиҳаси ҳам амалга оширилади. Лойиҳа қиймати - 800,0 млн сўм, ишга тушиш муддати - 2019 йил сентябрь.


Европол: 200 мингдан кўпроқ одам ва ташкилотлар катта кўламли хакерлик ҳужумига учрадилар\n19:17 / 14.05.2017\n12 май куни хакерлар томондан содир этилган хакерлик ҳужуми оқибатида 150 та давлатда камида 200 минг жисмоний ва юридик шахслар жабр кўрди. Бу ҳақда Британиянинг ITV телеканалига Европа полиция агентлиги (Европол) директори Роб Уэйнрайт маълум қилди.\nУнинг айтишича, киберҳужумнинг ўзига хослиги шундаки, товламачи-вирусга ўз-ўзини тарқатиш функцияси қўшилган, шу сабабли бутун дунё бўйлаб ушбу вирус билан компьютерларнинг зарарланиши автоматик равишда юз беради. "Ҳужум мисли кўрилмаган кўламларга етди. Охирги маълумотларга кўра, гап 150 та давлатда 200 минг жабрдийда ҳақида кетмоқда ва бу жабрланувчиларнинг асосий қисми компаниялар, жумладан йирик корпорациялар ҳисобланади", деб айтди Уэйнрайт.\nУнинг айтишича, кўпчилик одамлар хакерларга пул тўламаганлар, бироқ шу билан бирга вируснинг тарқалиш хавфи сақланиб қолмоқда. "Рақамлар ошишда давом этмоқда ва мен душанба куни кўплаб одамлар ишларига келиб, компьютерларини ёққанларида нима содир бўлишидан хавотирдаман", деб айтди Европол директори.\n12 май куни хакерлар Windows операцион тизимига эга компьютерларга WannaCry шифрловчи-вирусини қўллаган ҳолда ҳужум содир этишга ҳаракат қилишган. Россияда йирик компания ва федерал муассасалар, жумладан ички ишлар ва фавқулодда вазиятлар вазирликлари, Сбербанк, "Мегафон" мобил оператори компьютерлари киберҳужумга учради.\nВирус ҳужумидан Буюк Британия соғлиқни сақлаш миллий тизимининг камида 40 та ташкилоти, жумладан шифохоналар ва поликлиникалар жабр кўрди. Бу эса тиббиёт муассасаларида касалларни қабул қилишнинг бекор қилинишига, тез ёрдам хизмати ишида узилишларга ва ҳаттоки, режалаштирилган жарроҳлик операциялари ўтказилишида тўхташларга олиб келди. Уэйнрайт ушбу ҳолатга тўхталиб, кўплаб давлатларда соғлиқни сақлаш соҳасидаги компьютер тизимлари ҳимояси жиддий хавотир уйғотишини таъкидлаб ўтди.\nЕвропол киберҳужум WannaCry\nЕвропа полициясини илк бор аёл киши бошқаради


Асакадаги автозавод кейинги ойдан фаолиятини вақтинча тўхтатади\n03 декабр 2021, Тошкент вақти: 03:53\nАсака заводида ишлаб чиқарилган автомобиллар\nКелаётган йилнинг январ ойида Асакадаги автозавод фаолиятини вақтинча тўхтатади. Бу иш, “Ўзавтосаноат” АЖ матбуот хизмати маълумотига кўра, ишлаб чиқаришда барча зарур модернизация жараёнини амалга ошириш мақсадида амалга оширилмоқда.\nҚайд этилишича, UzAuto Motors GM компаниясидаги ҳамкорлар билан ишлаб, расман BIQ4 (build in quality) сифат стандартлари сертификатини қўлга киритган. Сифат стандартларига бўлган талабнинг ошиши барча Chevrolet моделларига бевосита таъсир қилади, шу важдан модернизация жараёнини амалга ошириш учун кейинги ойдан Асакадаги автозавод фаолияти тўхтатилади.\nАйни пайтда Ўзбекистоннинг барча ҳудудларидаги Chevrolet дилерлик тармоғи янги стандартларга ўтказилиши айтилмоқда.\n“Бу ўзгаришлар дилерлик марказларини янги Chevrolet брендбукига мувофиқ қайта жиҳозлашни ўз ичига олиб, амалга оширилаётган ишларни давом эттириш учун зарур шароит бўлиб хизмат қилади”, дейилган хабарномада янги стандартларга жавоб бермайдиган дилерларнинг дилерлик шартномалари бекор қилиниши урғуланган.


Вақтимни ўғирламанг “автобуслар!” – Сурхон тонги\nБош саҳифа / Жамият / Вақтимни ўғирламанг “автобуслар!”\nЯнвар 15, 2021\tЖамият Изоҳ қолдириш 191 Кўрилди\nЭрталабдан кўпчилик одамлар кўчага шошилади. Кимдир ишга, кимдир ўқишга, яна биров эса боғчага ошиқади. Аксарият одамлар жамоат транспортларидан фойдаланишга эҳтиёж сезади. Аммо автобусларнинг тирбандлигидан, ҳар қадамда тўхтайверишидан ҳунобингиз ошади. “Эшак арава” эмаски, бу уловлар қадам санаб тўхтайверса. Шаҳримиз кундан-кунга чирой очиб, замонавий иншоотлар ой ўтмай, кун ўтмай қад ростласаю бекатларга келганда муаммо бўлиб қолмоқда.\nАвтобус енгил автоулов эмаски, дуч келган жойга тўхтаб, яна тезда жойидан жилса, ҳаракатда давом этса. Бетартиб ҳаракатга бекатларнинг тўкис эмаслиги баробарида баъзи бир авомлашиб бораётган одамлар ҳам сабаб. Икки қадамни узоқ биладиган йўловчиларнинг баҳонаси кўп. Юким оғир эди, шошаётгандим. Тўхтаганингизни сезмай қолибман. (Бошини телефондан кўтарса сезадими одам деган)\nБаъзида сабр косаси тўлган ҳайдовчининг “Автобус ҳозиргина тўхтаганда тушиб қолсангиз бўлмасмиди?” деган бир оғиз гапига ўн оғиз жавоб қайтарадиганлар ҳам йўқ эмас. Буни фақат ҳар куни жамоат таранспортидан фойдаланадиганлар билиши мумкин. Бу каби бетартибликлар нафақат йўловчиларнинг, балки воҳамизга ташриф буюраётган меҳмонларнинг ҳам таъбини ҳира қилади. Тунов куни бошқа бир вилоятдан келган меҳмон билан автобусда суҳбатлашиб кетдик. У автобуснинг қадамда оёқ илишига ҳам транспортда ҳаддан зиёд одам кўплигига ҳам эътибор бермади. Бироқ бир йўловчи тиқилинч натижасида унинг оёғини босиб юборганидан сўнг жиғи-бийрони чиқди шекилли, ҳайдовчига танбеҳ берди. “Кўринган жойга тўхтайвериб одамларни ёмон ўргатиб қўйгансизда, шунинг учун ҳам улар хоҳлаган жойида тушишга уринади. Агар сиз фақатгина бекатларда тўхташни одат қилсангиз, йўловчилар ҳам мажбуран шунга кўникади. Ўнта бармоқни оғизга тиқиб, одамларни қийнашнинг нима кераги бор” дея шартта-шартта дилидагини тилига кўчирди.\nЗамонавий жамоат транспортларимизни халқ тили билан айтганда “эшак арава”га айлантириб қўйдик. “Их” деса юрадиган, “ишш” деганда йўрғалаб кетадиган.\nБаъзан автобусларни бошқараётган шофёрларнинг нафси ҳакалак отиб, учта автобусга сиғадиган одамни бир қилиб миндираверади. Тўғри, ҳамманинг ҳам таксида юришга қурби етмайди. Улар ҳам илашиб қолсам бўлгани, дея бошқаларнинг устига энгашиб бўлса-да чиқишга тирмашади.\nЖамоат таранспортларидаги бу каби ҳолатлар натижасида кўпларнинг вақти “ўғирланаяпти”. Хўш, бу муаммолар қачон ечим топади? Ёки кутишга одатланган одамлар яна кутаверадими? Мутасадди ташкилотлар жамоат транспортининг бетартиб ҳаракатига эътибор қаратишса, тартибга олса мақсадга мувофиқ бўларди.\nАгар шаҳримиз кўчаларида автобус бекатлари тўлиғича битказилсаю, автобуслар фақатгина бекатларда тўхташга одатланишса, аҳоли учун янада қулай бўларди. Шунда одамлар ҳам бекатда туриб улов кутишга ўрганишармиди.\nОлдинги Сариосиёдаги олис тоғли ҳудуд — “Чош”ликлар ҳаётидан ҳикоя\nКейинги Янги бинода ишлашга нима етсин!


Ички туризмни ривожлантириш бўйича Бўстонлиқ тажрибаси: хизматлар ҳамёнбоп бўлиши айтилди\nТуризмни ривожлантириш давлат қўмитаси томонидан Ўрмон хўжалиги давлат қўмитаси ва Тошкент вилоятининг Бўстонлиқ тумани ҳокимлиги ҳамкорлигида Қорақалпоғистон Республикаси ва вилоятларнинг ўрмон хўжаликлари мавжуд бўлган туманлари ҳокимлари ҳамда журналистлар учун пресс-тур ташкил этилди.\nТадбир доирасида йиғилганлар «Amirsoy», «Green Veranda», «Tibet», «Visitor center», «Seven Tree», «Heaven’s Garden» замонавий туризм объектлари ҳамда «Бурчмулло» давлат ўрмон хўжалигининг «Сижжак» бўлими фаолияти билан яқиндан танишишди.\nБўстонлиқ тумани ҳокими Жўрабек Аҳмедов меҳмонларга туманда фаолият юритаётган туризм объектлари, айни пайтда барпо этилаётган ёки режадаги лойиҳалар, жумладан, Бўстонлиқ туманидаги тоғли ҳудудларда ташкил этилаётган туристик маршрутлар ва ташриф марказлари ҳақида атрофлича маълумот берди.\n«Вазирлар Маҳкамасининг 2020 йил 17 сентябрдаги 560-сонли қарорига асосан Бўстонлиқ туманида бўш объектларни хусусийлаштириш белгиланган. Айниқса, бу ердаги иккинчи лойиҳада республикамизнинг йирик банклари кафиллиги остида катта-катта туризм объектларини ташкил қилиш режалаштирилмоқда. Бу борада тегишли лойиҳаларни шакллантиряпмиз.\nУшбу лойиҳалар амалга ошган тақдирда айни пайтда Бўстонлиқда одамлар дам олишга ўрганган ҳудудларда аввалгидан анча кўп, бир вақтнинг ўзида камида 1000-1500 нафар дам олувчи ҳордиқ чиқариши мумкин бўлади.\nҲукумат қарорига кўра, асосан енгил конструкцияли жойлар ташкил этилиши белгиланган бўлиб, бу аҳолига кўрсатиладиган туризм хизматларининг нархи чўнтакбоп бўлишини таъминлайди. Шаффофликни таъминлаш мақсадида мазкур туризм объектлари аукцион савдолари орқали сотилади», дея Жўрабек Аҳмедовнинг сўзларини келтирмоқда Kun.uz мухбири.\nТуман ҳокимининг таъкидлашича, айни мақсад учун ўрмон хўжалиги ерларидан бир қисмини танлаб олинган. Бу ерда енгил конструкцияли контейнерлар жойлаштирилади, палаткалар ўрнатилади. Уларнинг нархи «дача»ларникидан анча арзон бўлади. Контейнер ва палаткалар жойлаштирилиши мумкин бўлган жойлар мавсумий ижарага берилади. Исталган киши уларни 6 ойга ёки 1 йилга ижарага олиб ишлатиши, агар бу иш уни қониқтирса, кейинчалик ижара муддатини узайтириб бориши мумкин.\n«Енгил конструкциялари қурилмаларни ўрнатиш мумкин бўлган ерларни аукцион орқали ижарага беришни йўлга қўямиз. Уларни олган шахсларга ижара ҳуқуқини берамиз. Ҳозирги кунда бутун республика бўйича ижарага бериш тартиби акс этган Вазирлар Маҳкамаси қарори тайёрланган. Бу нафақат Бўстонлиқ туманига, балки бутун республикага тааллуқли.\nЕнгил конструкцияли туризм объектлари жойлашадиган ерлар ўрмон хўжалиги балансида туради, ижарага берилади аукцион орқали. Ижара ҳақи ернинг ижарага олинадиган муддатига қараб белгиланади. Бу ерда капитал қурилишлар қилиб бўлмайди, фақат енгил конструкцияли қурилмаларни жойлаштириш мумкин.\nҲозир одамлар тоғ ёнбағрига келиб очиқ осмон остида бетартиб дам олаётган, қайсидир маънода табиатни, экологияни ифлослантираётган бўлса, бизнинг лойиҳамиз билан бу жараённи тартибга солиш мумкин. Ижарага олувчи нафақат дам олувчиларга сифатли хизмат кўрсатади, балки атроф-муҳит тозалигига ҳам масъул бўлади.\nБу ерда нафақат ухлаш ва овқатланиш учун шароитлар, балки кинотеатр, қаердадир бадминтон майдони, футбол майдонлари қурилса, келган одамлар бемолол бир неча кун қолиб дам олиб кетаверади. Бу ҳам арзон бўлади, ҳам қулай бўлади, ҳам одам сони жиҳатидан кўпчиликни қамраб олади», дейди Жўрабек Аҳмедов.\nУнинг айтишича, Бўстонлиқда енгил конструкцияли туризм объектларини барпо этиш учун 41та жой белгиланган бўлиб, 18та жойда контейнерлар, 23та нуқтада эса палаткалар ташкил этилиши кўзда тутилган. Бунинг оқибатида бир кунда бир вақтнинг ўзида 24 минг кишига хизмат кўрсатиш мумкин бўлади.\nПресс-тур давомида Франция билан ҳамкорликда Чимён – Юсуфхона – Нанай ҳалқа йўналиши бўйлаб барпо этилаётган дор йўли ва бошқа иншоотлар ҳақида ҳам маълумот берилди. Қайд этилишича, ушбу объектлар келгусида аукцион орқали тайёр лойиҳа сифатида инвесторларга сотилади. Бундан ташқари, мазкур ҳудудда велотуризмни ривожлантириш учун ҳам эътибор қаратилмоқда.\n«Чимён зонаси 34 километрни ташкил қилади. Ҳозир биринчи бетон йўлак қиляпмиз. Биринчи навбатда пиёдаларимизга, иккинчидан велосипед учун йўл бўляпти. Унинг қурилиши 2021 йилнинг баҳорида якунланади. Ҳозир йўлнинг 60 фоизи бетонлаштирилган.\nШу билан бирга, ҳозирги кунда Бўстонлиқ инфраструктурасини ривожлантириш бўйича Вазирлар Маҳкамаси қарори лойиҳаси тайёрланган. У 2020-2022 йилларни ўзида қамраб олади. Лойиҳа доирасида 2021-2022 йилларда сув қувурлари, канализация, электр энергия ҳамда йўлларни тўлиқ таъмирлаш кўзда тутилган», дейди туман ҳокими.\nТуризмни ривожлантириш давлат қўмитаси бошқарма бошлиғи Жамшид Ғозиевнинг айтишича, туман ҳудудида ташкил этилаётган ташриф марказида сайёҳларга энг муҳим маълумотлар тақдим этилади.\n«Ташриф маркази дегани турист келиб шу ерга машинасини қўяди-да, керакли анжом, кийим-кечак, велосипедларни ижарага олади. Бу лойиҳа бутун Бўстонлиқ туризм зонасини қамраб олган. Бу ерда сойлар, тоғлар, даралар бор. Ана шундай 69та туризм объекти ҳақидаги маълумотларни ташриф марказидан олиш мумкин бўлади.\nШу ердан 69та объектнинг қайсиларига бориш мумкинлиги ҳақидаги маълумотларни, ҳудудларнинг харитасини олса бўлади. Мутахассислар меҳмонларга қайси ҳудудга қанча вақтда бориш мумкинлиги, сафар учун қандай анжомлар бўлиши кераклиги ҳақида батафсил ахборот беришади. Бу сайёҳлар учун жуда қулай», дейди у.\nЖамшид Ниёзов тайёрлади,\n09:07 / 05.01.2022\nБўстонлиқ ва Зоминда ўрмон ёнғинларини бартараф этувчи отрядлар ташкил этилади\n07:36 / 04.01.2022\nБўстонлиқда майдони 50 гектардан кам бўлмаган киношаҳар қурилади


"Пекин-2022" нумизматистлар учун совға тайёрламоқда\n14 декабрь, 2020, 00:51\nХитой яна бир йирик спорт мусобақасини қабул қилишга пухта тайёргарлик кўрмоқда.\nХитойда "Пекин-2022" қишки Олимпия ўйинларига бағишланган олтин ва кумуш эсдаликларнинг биринчи партияси чиқарилди. Жамланма тўққиз нусхадан иборат бўлиб, уларнинг ҳар бири тўлов воситаси бўлиб, ушбу давлатнинг исталган банки томонидан қабул қилинади.\nТанганинг бир томонида 2022 йилги Ўйинларнинг расмий эмблемаси туширилган бўлиб, унда қор парчалари ва Буюк Хитой девори тасвирланган. Орқа томонда спорт турлари пиктограммаси, мусобақанинг тумори ва хитой тилида «24-қишки Олимпия ўйинлари» ёзуви мавжуд.\nЭсдалик нишонининг диаметри 60 миллиметрга тенг. Унинг таркибида 150 грамм соф олтин бор ва унинг номинал нархи 2000 юан ёки 304 долларни ташкил этади.\nШунингдек, коллекцияга 5 грамм оғирликдаги тангалар киритилган. Улар 40 минг нусхада чекланган ададда чиқарилади. «Кумуш»га келсак, Хитой Халқ банки 20 минг дона 150 граммлик жетонлар ва 15 грамм оғирликдаги 80 минг шунга ўхшаш маҳсулотларни чиқарган. Биметалл – олтин ва кумуш қотишмалари аралашмасидан яна 10 мингга яқин қимматбаҳо эсдалик совғалари тайёрланади.\nЭслатиб ўтамиз, жорий йилнинг апрель ойида "Пекин-2022" ташкилий қўмитаси Хитой Халқ банки билан яқин келажакда эркин муомалага чиқадиган иккита оддий эсдалик тангалари ва банкноталарни чиқариш тўғрисида келишувга эришган эди.


Ҳаракат дори ўрнини босади — Dilkashradio.com\nҲаракат дори ўрнини босади\nАссалому алайкум тиниб тинчимас опа сингиллар. Ҳар биримиз инсон ҳаётида жисмоний фаолликнинг ўрни ҳақида эшитганмиз. Шундай бўлсада бугун эътиборингизга ҳаракатланишнинг аёл организмига беқиёс фойдалари ҳақидаги маълумотни тақдим этмоқчимиз. Айтишларича, ҳаракатланиш дунёдаги жамики дори дармонларнинг ўрнини босар экан. Айнан ҳаракат туфайли организмдаги ҳаёт учун зарур жараёнлар фаоллашади. Ҳаракат организмни қиздириб, танада қон айланишини яхшилайди, қолаверса, онгнинг ривожланишига хизмат қилади.\nДарвоқе, инсон организмини ҳар хил чиқитлардан тозалашда ҳаракатнинг ўрни беқиёс. Ҳаракатлар орқали ҳар қандай жисмоний машқларни бажаришга киришишдан аввал иккита асосий тамойилга амал қилмоқ лозим.\nБиринчиси доим тизимли ҳаракатда бўлиш бўлса, иккинчиси мазкур ҳаракатларни кундан кунга ошириб боришдир. Қадимги шифокорлар мижозларига соғломлаштирувчи восита сифатида тоза ҳавода узоқ вақт сайр қилишни буюришган. Юриш бу фаолиятнинг оддий ва табиий, бироқ ўз навбатида, етарлича қувват сарфлайдиган турларидан бири. Негаки ҳаракат узоқ давом этганда, организмнинг нафақат ҳаракатлантирувчи аъзоларини балки бутун танани ҳам толиқтиради. Қарангки пиёда юришнинг ҳам талаблари бор экан. Жуда секинлик билан ҳаракат қиладиган одам организмидан, юқорида айтиб ўтганимиздек, кераксиз чиқитлардан тозаланиш жараёни секинлашади. Фаол ҳаракатланувчи аёлларда эса бунинг акси. Инсон фаол бўлганида, унинг юрак мушакларидаги капиллярлар сони ортиб, моддадар алмашинуви кучаяди.\nҚандай йўлдан юриш ҳам аҳамиятга эга экан. Нотекис йўлдан юриш текис йўлда юришдан фойдалироқ экан. Негаки, бундай ҳаракат бутун тананинг тебранишига олиб келади. Бу тебраниш қон томир деворларида қатлам, чўкинди ҳосил бўлишнинг олдини олади, чиқиндилар ажралишини тезлаштиради. Бундай йўлда юриш ички аъзолар ишини ҳам яхшилайди, яъни ғадир будир йўлдан юриш ички аъзолар учун уқаловчи муолажа вазифасини бажаради. Агар аёл юрак хасталигини бошидан ўтказган бўлса, ортиқча зўриқиш тушмаслиги учун текис йўлдан юриш буюрилади. Қандли диабет касаллигига чалинган беморлар эса сал нотекис йўлдан юрганлари маъқул. Сабаби бу хасталикда бемор оёқларида, айниқса товонларидаги томирлардан қоннинг юриши қийин кечади. Улар оёқларини кўп ҳаракатлантириши керак. Шундагина товонлар томирларидаги қоннинг ҳаракати фаоллашади.\nСоғлом аёл учун эса яёв юриш ҳар қандай вазиятда фойдалидир. Агар сиз ҳам юриб, соғлиғингизни тикламоқчи бўлсангиз, баъзи тартиблардан бохабар бўлишингиз керак. Пиёда юрганингизда энг оддий тартибга амал қилишдан бошланг. Биринчи тартиб жуда секин юриш — бир дақиқа давомида 60 — 70 қадам босиш. Иккинчиси секин юриш — бир қадам давомида 70 — 90 қадам босиш. Кейингиси ўртача юриш бир дақиқа давомида 90 — 120 қадам босиш. Тез юриш — бир дақиқа давомида 120 — 140 қадам босиш. Саломатлигингизни тиклашни истасангиз ёки бир неча килограмм ташламоқчи бўлсангиз, кун давомида пиёда юришнинг иложини топинг. Кечки овқат ўрнига бир нечта сабзавотлардан истеъмол қилингда, кечки сайрга чиқинг. Юриш давомида мия ҳам тиниқроқ ишлашни бошлайди. www.najot.com бу сайтимиз орқали сиз ўзингизга керакли маълумотларни топасиз.


Ўзбекистон ва АҚШ ўртасидаги стратегик ҳамкорликнинг янги даври - Уч илдиз\nСамарали ташриф: Шавкат Мирзиёевнинг Дональд Трамп билан тарихий учрашуви\nЎзбекистон — АҚШ муносабатлари ривожланиш жараёни кузатилганда икки босқич яққол намоён бўлади. Биринчиси – 1992 йилдан 2016 йилнинг иккинчи ярмигача. Бу даврда Қўшма Штатлар Ўзбекистоннинг мустақиллигини биринчилардан бўлиб тан олди ва 1992 йил 19 февралда дипломатик муносабатлар ўрнатилди. Мамлакатлар ўртасида 2002 йилда тузилган Стратегик шериклик ва ҳамкорлик асослари тўғрисидаги Декларация икки томонлама муносабатларни ривожлантиришда муҳим роль ўйнади.\n2016 йилнинг иккинчи ярмидан бошлаб мамалакатларимиз ўртасидаги муносабатларда Дональд Трамп таъбири билан айтганда “…стратегик ҳамкорликнинг янги даври бошланди.” Икки мамлакат раҳбарлари ўртасида олиб борилган самарали сиёсий мулоқот муваффақиятли ҳамкорликка ёрдам берди. 2018 йилнинг 15-17 кунлари Шавкат Мирзиёевнинг АҚШга илк расмий ташрифи амалга оширилди. Ўзбекистон Республикаси ва АҚШ Президентлари учрашуви бўлиб ўтди. Ўзбекистон раҳбарининг икки томонлама муносабатларни мустаҳкамлашга қаратилган ҳаракатлари эътирофи сифатида юқори даражали зиёфат ташкил этилди. “Биз турли масалалар, жумладан савдо бўйича жуда яқин ҳамкорлик қиламиз”, — деди Трамп Мирзиёевга учрашув чоғида.\nПрезидент Трамп Ўзбекистон Президентининг мамлакатда инсон ҳуқуқлари бўйича вазиятни яхшилашга қаратилган ислоҳотлар дастурини қўллаб-қувватлади. Шунингдек, АҚШ раҳбари Шавкат Мирзиёевнинг ҳукуматнинг халқ олдидаги шаффофлиги ва ҳисобдорлигини оширишга оид ташаббусини ҳам маъқуллади. Трампнинг сўзларига кўра, Ўзбекистонда матбуот, сўз эринлиги тикланди, эркин фикрни баён қилишга имкон берилди.\nАҚШ Президенти Ўзбекистонинг минтақавий иқтисодий тараққиётдаги муҳим ролини эътироф этди ва Президент Мирзиёевнинг 2017 йил Самарқанд конференциясида Марказий Осиё давлатлари раҳбарларининг маслаҳат учрашувини ташкил этишга қаратилган саъй-ҳаракатларига юқори баҳо берди.\nДональд Трамп Қўшма Штатлар томонидан C5 + 1 минтақавий фомати орқали ҳамкорлик ва тараққиётни қўллаб қувватлашга ваъда берди. Икки мамлакат раҳбарлари Афғонистонни Марказий Осиёда кўп томонлама ҳамкорлик форматига қўшишни қўллаб-қувватладилар. Трамп 2018 йилда муваффақиятли ўтказилган “Тинчлик жараёни, Афғонистонда хавфсизлик соҳасида ҳамкорлик ва минтақавий шериклик” Тошкент Халқаро конференцияси билан Шавкат Миризиёевни қутлади.\nАмерика раҳбари Қўшма Штатларнинг терроризмга қарши курашда Ўзбекистон билан тарихий ҳамкорлигини қайд этди. 2001 йил 11 сентябрь воқеаларидан сўнг Ўзбекистон халқаро терроризмга қарши курашиш бўйича ёрдам кўрсатди. Ҳар икки томон ҳам экстремизм ва халқаро терроризмни қораладилар, унга қарши курашишда ҳамкорликни кучайтиришга қарор қилдилар.\nД.Трамп республикада амалга оширилаётган иқтисодий ислоҳотлар дастурига юксак баҳо берди ва Ўзбекистонни Марказий Осиёда иқтисодий жиҳатдан тараққий этаётган етакчи давлатлардан бири сифатидаги ролини эътироф этди. Ташриф жараёнида Қўшма Штатлар компаниялари билан қиймати 4,8 миллиард АҚШ долларига тенг 20 дан зиёд ишбилармонлик битимлари имзоланди.\nМузокаралар якунида икки давлат раҳбарлари Қўшма Штатлар ва Ўзбекистон ўртасидаги муносабатларни янги мулоқот янги ҳаракатлар билан янада мустаҳкамлашга, инсоннинг асосий ҳуқуқлари, жумладан эътиқод эркинлигини рағбатлантириш мақсадидаги ҳамкорликни фаоллаштиришга қарор қилдилар. Икки томонлама иқтисодий ҳамкорлик имкониятларини ўрганишга келишиб олинди.\nПарламент дипломатияси фаоллашди\nИкки томонлама муносабатларнинг ушбу босқичида илгари мавжуд бўлмаган янги йўналиш пайдо бўлди. Бу – парламентарийлар ўртасида изчил учрашувлар ташкил этилишидир.\nБиринчидан, 2019 йил 7 февралда Олий Мажлис Сенати раиси Танзила Норбоева бошчилигидаги Ўзбекистон делегациясининг амалий ташрифи доирасида Вашингтондаги Давлат департаменти, АҚШ Савдо ваколатхонаси офиси, Меҳнат Департаменти ва АҚШнинг халқаро бизнес бўйича Кенгаши (USCIB)да музокаралар ўтказилди.\nУчрашувда аввало, мажбурий меҳнатнинг олдини олиш, АҚШ Меҳнат вазирлиги ва Ўзбекистон Бандлик ва меҳнат муносабатлари ўртасида ҳамкорликни ўрнатиш бўйича мамлакатимизда амалга оширилаётган чора-тадбирлар, меҳнаткашлар ҳуқуқларини ҳимоя қилиш билан боғлиқ масалалар муҳокама қилинди. Шунингдек, халқаро меҳнат стандартларини жорий этишда ҳамкорлик қилиш, меҳнат бозори ва Ўзбекистоннинг демографик ҳолати, маълумотлар базасини бошқариш бўйича қўшма тадқиқотлар ўртказиш, техник ва маслаҳат ёрдами истиқболи муҳокама қилинди.\nУчрашувда Бандлик ва меҳнат муносабатлари вазирлигининг доимий маслаҳатчиси сифатида америкалик экспертни жалб қилиш режаси ҳам белгиланди. Ҳамкорликнинг юқоридаги йўналишлари Ўзбекистоннинг янги Менҳат кодекси ҳамда 2022 йилда аҳолини рўйхатга олиш режаларини ишлаб чиқишда муҳим аҳамият касб этади.\nИккинчидан, 2019 йил 24-25 октябрь кунлари Америка Конгреси вакиллари Палатасида Олий Мажлис Сенати Раисининг биринчи ўринбосари Содиқ Сафоев ва конгрессменлар Трент Келли (Миссисипи штат), Дон Бекон (Небраска штати) ҳамда конгрессменлар Майкл Гест (Миссисипи штати), Висенте Гонсалес (Техас штати) билан учрашувлар ташкил этилди.\nУчрашувларда Ўзбекистон — Америка ҳамкорлиги, жумладан парламент дипломатияси соҳасидаги алоқаларни кенгайтириш истиқболи муҳокама қилинди. Шунингдек, гўшт етиштириш ва етказиш бўйича шерикликни йўлга қўйиш, ёмғирлатиб суғориш технологиясини жорий этиш мақсадида Ўзбекистон Қишлоқ хўжалиги вазирлиги делегациясининг Небраскага ташрифини ташкил этиш тўғрисида келишувга эришилди.\nУчинчидан, Вашингтонда Ўзбекистон ташқи ишлар вазири Абдулазиз Комилов бошчилигидаги делегация ва конгрессмен Трент Келли ўртасида музокаралар ўтказилди. АҚШ Конгреси вакиллари Палатасида Ўзбекистон Америка муносабатларидаги кенг доирадаги масалалар бўйича муҳокамалар бўлиб ўтди. Музокараларда Парламентларларо алоқаларни янада фаоллаштириш, Конгрес аъзоларининг Ўзбекистонга ташрифларини ташкиллаштириш, ўзбекистонлик парламентарийлар томонидан АҚШнинг ҳуқуқ ижодкорлиги соҳасидаги илғор тажрибасини ўрганиш, «парламент дипломатияси» воситаларини фаоллаштиришга алоҳида эътибор қаратилди. Шунингдек, минтақавий мавзуга оид қатор масалалар, савдо ва инвестициялар, маданий-гуманитар алоқалар бўйича икки томонлама ҳамкорликни янада кенгайтириш истиқболлар муҳокама қилинди. Хусусан, “Ўзбекистон бўйича Кокус” аъзолари томонидан АҚШ Конгресида Ўзбекистон тарихи ва маданиятига оид маълумотни кенг тарқатиш бўйича ишларни фаоллаштириш масаласи ҳам муҳокама қилинди. Конгресменлар Ўзбекистон элчихонасининг Капитолий тепалигида “Ош кунлари” ҳамда Конгрес Кутубхонасида Ўзбекистон маданияти дурдоналари кўргазмасини ўтказиш тўғрисидаги ташаббусини қўллаб-қувватлашди.\nТўртинчидан, 2019 йилнинг турли даврларида Ўзбекистон парламенти вакилларидан иборат делегация амалий ташриф билан АҚШда бўлди. Хусусан, сенатор Алишер Курманов ва Ислом цивилизацияси маркази директори Шоазим Минаваров АҚШ Конгреси вакиллари Палатасида конгрессменлар Трент Келли, Висенте Гонсалис ва Майкл Гёст билан музокаралар ўтказди. АҚШ Конгресининг “Очиқ дунё” дастури доирасида Г.Алимова, Г.Рихсиева, А.Жумабоев ва Х.Расулов Вашингтонга ташриф буюриб, икки мамлакат парламентлари фаолияти бўйича тажриба алмашдилар ҳамда парламентлараро алоқаларни янада мустаҳкамлаш истиқболларини муҳокама қилдилар.\nГрегори Глисон, PhD, профессор,\nСайфиддин Жўраев, сиёсий фанлар доктори, профессор,\nЭлёр Маҳмудов, иқтисод фанлари номзоди, доцент\n«Эшакли кутубхоначи» ибрати\nNext story Рақамли иқтисодиёт ҳақида нималарни биласиз?\nPrevious story “O‘zMU: Biz birga yengamiz!”


Ургутга илм-фан натижалари жорий этилади — вазир - Халқ сўзи\nУргутга илм-фан натижалари жорий этилади — вазир\n10:47 27 Апрель 2021 Иқтисодиёт\nДавлатимиз раҳбари Самарқанд вилоятига ташрифи давомида вилоят фаоллари, маҳаллий Кенгашлар депутатлари, тадбиркорлар, нуронийлар ва ёшлар қатнашган учрашувда мамлакатимизнинг барча ҳудудидаги сингари Самарқанд вилоятида ҳам катта ўзгаришлар бўлаётгани, одамларнинг дунёқараши ўсиб, фаоллиги ошаётганига тўхталиб: «Бугунги давр, шиддаткор замон жонажон Ватанимиз тараққиёти, бунёдкор ва танти халқимиз фаровонлигини ошириш учун олдимизга муҳим вазифаларни қўймоқда. Ва бу ҳар биримиздан, айниқса, ижро ҳокимияти органлари раҳбарларидан юксак масъулият, фидойилик талаб қилмоқда. Шу нуқтаи назардан бугун Самарқанд вилоятида ҳам кўп ўзгаришлар, янгиланишлар бўлаётганини кўряпмиз. Кўплаб янги лойиҳалар ҳаётга татбиқ этилмоқда, шаҳар ва қишлоқлар қиёфаси ўзгармоқда...» деб таъкидлади.\nДарҳақиқат, кейинги йилларда мамлакатимизда тубдан янгиланиш жараёнлари улкан кўлам ва шитоб билан давом этмоқда. Хусусан, иқтисодиётнинг турли тармоқларига инновацияларни жорий этиш ишлари жадал суръатларда амалга оширилмоқда.\nИлм-фанга эътибор сезиларли даражада ортди, илмий лойиҳаларни молиялаштириш тизими ҳамда кўлами ўзгарди. Узоқ йиллар давомида инновациялар ва илм-фан натижаларининг реал иқтисодиёт тармоқларига кириб бормаслиги оқибатида юзага келган турғунликни бартараф этиш мақсадида давлатимиз томонидан юртимизнинг барча вилоятида инновацион ҳудудларни ташкил этиш бўйича кўламли ишлар олиб борилмоқда. Самарқанд вилоятининг Ургут туманини инновацион ҳудудга айлантириш ҳам мана шу хайрли саъй-ҳаракатларнинг бир қисмидир.\nЎзбекистон Республикаси Инновацион ривожланиш вазирлиги томонидан Самарқанд вилоятининг илмий-инновацион салоҳиятини ошириш, янги рақобатбардош маҳсулотларни ишлаб чиқаришга қаратилган кичик тадбиркорликни ривожлантириш орқали аҳоли бандлигини таъминлаш, ҳудуддаги муаммоларнинг илмий ечимини ишлаб чиқиш мақсадида олий таълим муассасалари ва илмий ташкилотларнинг ишланмаларини тижоратлаштиришга тайёрлаш ҳамда Ургут туманини инновацион ҳудудга айлантиришга қаратилган қатор ишлар амалга оширилиши режалаштирилди.\nВетеринариянинг замонавий тизими яратилади\nВилоятлар ва туманларни инновацион ҳудудга айлантиришда, аввало, илм-фан натижаларини тез суръатларда жорий этиш ва шу орқали аҳолининг оғирини енгиллатиш, юртимизнинг қайси ҳудудида яшашидан қатъи назар, инновациялардан баҳраманд бўлишини таъминлаш мақсад қилинган. Бунда ҳар бир ҳудуднинг хусусиятидан келиб чиқиш талаб этилади. Ургутнинг ўзига хос хусусияти, бу унинг қишлоқ хўжалигига ихтисослашганидир.\nУргут тумани тоғ ёнбағрида жойлашгани сабабли аҳоли қўй, эчки боқиш билан шуғулланади — туманда тахминан 110 минг бош қўй ва эчки, 184 минг бош қорамол мавжуд. Аҳолининг чорвачилик билан марказлашмаган ҳолда, якка тартибда шуғулланиши кўп ҳолларда чорва молларининг турли касалликлардан нобуд бўлишига олиб келмоқда. Шунингдек, якка тартибда етиштирилган чорва гўшти ва сутининг сифатини назорат қилиш мураккаб бўлгани боис, озиқ-овқат хавфсизлиги борасида ҳам бир қанча муаммолар юзага келмоқда.\nМана шу мақсадларда Ветеринария илмий-тадқиқот институти тадқиқотчилари ҳайвон касалликлари ва озиқ-овқат хавфсизлиги учун имуннофермент ҳамда экспресс-тест тизимларини ишлаб чиқишни йўлга қўйиш, чорва ҳайвонларида пастереллёз, колибактериоз ва сальмонеллёз касалликларига қарши поливалент вакцинасини ишлаб чиқаришга қаратилган стартап лойиҳаларни амалга оширади.\nҲозирги пайтда Ўзбекистонда қатор ижтимоий, сиёсий ва иқтисодий муаммоларни ҳал қилиш жараёни давом этмоқда. Хусусан, нафақат миллий тадқиқотларнинг жаҳон илм-фани билан интеграцияси, балки мамлакатимизнинг ветеринария соҳасидаги илмий ютуқларини амалга жорий қилиш масаласи ҳам ниҳоятда долзарбдир. Бу стратегик масала илмий тадқиқот, ижтимоий-иқтисодий ва ташкилий-хўжалик тадбирларини амалга оширишни тақозо этади. Анъанавий ветеринария назорати билан бир қаторда чорва ҳайвонлари ва паррандалари юқумли ҳамда бошқа касалликларнинг замонавий диагностикаси ва профилактикасини жорий этиш орқали ветеринариянинг замонавий тизими яратилади. Бу хорижий давлатлардан касалликларнинг кириб келишига йўл қўймаслик, шу билан бирга, экспорт салоҳиятимизнинг сезиларли даражада ортишига, чорва ҳамда парранда маҳсулдорлигининг ошишига хизмат қилади.\nУшбу лойиҳанинг аҳамияти шундан иборатки, чорва ҳайвонларининг турли касалликларга чалинишининг олдини олиш мақсадида қўлланиладиган бундай препаратлар дунёнинг ривожланган мамлакатларидагина ишлаб чиқарилади. Жаҳонда бундай маҳсулотларни ишлаб чиқарувчилар кўп эмас, аҳамиятлиси шундаки, эндиликда Ургут эркин иқтисодий ҳудудида ишлаб чиқариладиган мазкур вакцина ва тест тизими импорт ўрнини босиб, ёш чорва молларининг нобуд бўлиш даражасини 85 фоизга камайтиради.\nУргут туманида, шунингдек, тамаки етиштириш кенг йўлга қўйилган. 2 минг гектар ерга ушбу ўсимлик экилади. Самарқанд давлат университети олимларининг тупроқ хоссаларини яхшилаш ва ўсимликлар ҳосилдорлигини ошириш учун мўлчалаш агротехнологиясини ишлаб чиқиш амалий, тажриба-конструкторлик лойиҳаси эса ерга ишлов беришнинг энг самарали ҳамда замонавий усулларини жорий қилишга қаратилган. Ушбу лойиҳа тупроқ намлигини сақлаш, тупроқ эрозияси ва қотиб қолишининг олдини олиш, ёзги мавсумда унинг устки қисмининг қизиб кетишига йўл қўймаслик, қишда ернинг музлаши, тупроқ устки қатламининг шамолда учиб кетиши ҳамда ювилишидан ҳимоя қилиш, бегона ўтларнинг камайиши, суғоришни озайтириш, тупроқ унумдорлигини ошириш, ўғитлаш ишларини қисқартириш, органик моддаларни чиритиб, ўсимликларнинг сифатли озиқланишига олиб келади, самарадорликни, демакки, кишилар даромадини ҳам бир неча бараварга кўпайтиради.\nОзиқ-овқат хавфсизлигини таъминлашга қаратилган лойиҳалар\nУргут туманида 520 мингга яқин аҳоли яшайди. Бир туманда шунча аҳолининг яшаши, албатта, ер танқислигига олиб келади. Бу эса ердан янада унумли фойдаланиб, аҳолининг озиқ-овқат маҳсулотларига бўлган талабини қондириш заруратини тақозо этади. Бу масалани ҳал қилишнинг самарали йўлларидан бири — майдонларга такрорий экинларни экишдир.\nТошкент давлат аграр университети Самарқанд филиали олимлари томонидан яратилган, такрорий экинлар уруғини экадиган комбинациялашган қурилмани ишлаб чиқаришга жорий этиш ушбу масалани самарали ечишга хизмат қилади. Ургутда 28 минг гектар майдон экин экишга мўлжалланган бўлса, ундан 8 минг гектарига такрорий экинлар экилади. Тошкент давлат аграр университети Самарқанд филиалида яратилган такрорий экинлар уруғини экадиган комбинациялашган қурилманинг саноат намунасини яратиш бўйича амалий лойиҳаси қишлоқ хўжалигида асосий экиндан сўнг, шу йилнинг ўзида ҳосил берувчи ўсимликларни экишнинг сифатини оширишга қаратилган бўлиб, мазкур қурилманинг қўлланилиши сув сарфининг 17,3 фоиз тежалишига ва ёнилғи сарфининг 2,8 марта камайишига, меҳнат унумдорлигининг эса 25 фоиз ошишига олиб келади. Такрорий экинлар даладан унумли фойдаланиш, майдон бирлигида кўпроқ ҳажмда маҳсулот етиштиришга имкон беради.\nФанлар академияси Микробиология институти олимлари томонидан яратилган пробиотиклар асосидаги чорвачилик учун инновацион озуқа —“Inbiokom” биоконсерванти экологик тоза ва юқори технологияларга асосланган бўлиб, чорвачиликдаги қатор муаммоларни ҳал қилишга йўл очади. Маълумки, чорва молларини турли касалликлардан ҳимоя қилишда антибиотиклар қўлланилади. Гўшт, сут ҳамда тухум ишлаб чиқарилишида антибиотикларнинг кенг қўлланилиши патоген ва шартли-патоген микроорганизмларнинг антибиотикларга чидамлилигини оширади. Микроорганизмларнинг антибиотикка чидамли штаммлари ҳар 2-3 йилда пайдо бўлади. Уларга қарши дори воситаларини ишлаб чиқаришга эса биотехнология саноати қарийб 5 йил сарфлайди — бунга қанча пул ва маблағ кетади, айрим ҳолларда штаммга қарши кураш самарасиз бўлиши ҳам кузатилади. Шу билан бир қаторда, қайта даволаш ишлари оғир суперинфекцияларнинг пайдо бўлишига, аллергик реакцияларга олиб келиши мумкин. Бундан ташқари, антибиотиклар катта миқдорда қўлланилиши натижасида у инсон истеъмол қиладиган маҳсулотларда ҳам сақланиб қолади ва киши саломатлигига жиддий зарар етказади, бунда дисбактериоз, аллергик реакциялар пайдо бўлади, иммунитет пасаяди, иккиламчи инфекцияларнинг фаоллашишини келтириб чиқаради.\nХуллас, ҳозирда антибиотикларни қўллаш ва улар билан даволашнинг зарарлари исботланган фактдир. Шундай экан, чорвани бактериал касалликлардан ҳимоя қилишнинг альтернатив усули — пробиотиклардан кенг фойдаланишдир. Уларнинг қўлланилиши чорвачиликнинг ривожланишига зарар келтирмаган ҳолда паррандачилик ҳамда чорвачилик маҳсулотларини ишлаб чиқаришнинг сифат ва сон жиҳатидан ортишига хизмат қилади. Пробиотиклар бактерияларнинг вегетатив ҳамда спора шаклидаги биомассаси бўлиб, маълум микроорганизмлардан ҳимоя қилиш хусусиятига эга бўлади, чорва ва паррандаларнинг ошқозон микрофлорасига ижобий таъсир кўрсатади. Ем маҳсулотлари тақчиллиги кузатилаётган ҳудудда бундай препаратнинг қўлланилиши кишилар даромадининг ошишига, турмуш тарзининг яхшиланишига ижобий таъсир кўрсатади.\n2020 йил ноябрь ойидаги “INNOWEEK — 2020» Халқаро инновацион ғоялар ҳафталиги доирасида Инновацион ривожланиш вазирлиги ҳамда Туркиянинг “JFC Enerji Yatirim Sanayi ve Ticaret A.S.» компанияси ўртасида имзоланган келишувга асосан, Ургут туманида мазкур ширкат билан ҳамкорликда техник каннабис ўсимлиги уруғларини қайта ишлаш йўли билан озиқ-овқат, косметика, тўқимачилик, қурилиш маҳсулотларини ишлаб чиқариш йўлга қўйилмоқда. Маълумки, техник каннабис тез ўсувчи экинлардан бири бўлиб, пахта билан солиштирганда, 1 гектардан 4 баробар кўп целлюлоза олинади. Ўсимликни етиштиришда қишлоқ хўжалиги кимёвий препаратлари нисбатан камроқ ишлатилади ҳамда сувни анча кам талаб қилади. Тупроқ таркибини заҳарли моддалардан тозалаш, атроф-муҳит ифлосланишининг олдини олиш имконини беради. Техник каннабис 110 кун ичида 2-3 метргача ўсади ва бир мавсумда бир неча бор ҳосил олиш имконини беради.\nУргут туманида техник каннабис етиштириш учун 760 гектар ер майдони ажратилади. Каннабис уруғларини етиштириш ва селекция қилиш йўналишида илмий тадқиқот ишларини ўтказиш учун лаборатория ҳамда хом ашёни қайта ишлаш бўйича заводлар ташкил этилади. Заводда бир йилда 400 тонна уруғни қайта ишлаб, 4 минг литр ёғ, 7,5 минг тонна поядан 1,5 минг тонна тола олинади. Бу лойиҳага ҳозирда 5 миллион долларлик хорижий инвестиция жалб қилинмоқда.\nЙўл қурилишида тупроқни барқарорлаштириш технологиясининг афзаллиги нимада?\nҲудуд ривожланишининг асосий омилларидан бири — унинг инфратузилмасини такомиллаштириш, замонавий технологияларни жорий этишдан иборатдир. Йўл қурилишида тупроқни барқарорлаштириш технологияси — “Claycrete II” ёрдамида Ургут туманидаги 216 минг квадрат метр йўл янги усулда таъмирланади. “Claycrete II” — илғор инновацион ютуқларга асосланган, кимёвий безарар тупроқ стабилизатори бўлиб, ҳар турли мавсумий шароитларда йўл қопламаларининг мустаҳкамлигини таъминлаб беради. Бу акрил қоплама бўлиб, тупроқ йўллари шиббаланганида тошдан ҳам қаттиқ, мустаҳкам қоплама ҳосил бўлади.\nШу ўринда нима учун шу йўлларга жўн шағал ташлаб қўйиш мумкин эмас, шунча пул сарфлаш шартми, деган савол ҳам туғилиши мумкин. Гап шундаки, Ургут тоғли ҳудуд бўлгани учун у ерда ёғингарчилик кўп, сел келиш хавфи бор, ётқизилган шағальни ёғингарчилик бир йилда ювиб юборади. Ушбу қоплама мустаҳкамлигидан ташқари, йўлнинг музлашига ҳам тўсқинлик қилади. Бундан ташқари, мазкур технология асфальт йўл қуришдан 40 фоиз арзон. Агар анъанавий қурилиш ишлари амалга оширилганида 1 сменада 250 кв. метр йўл қурилса, бу технологияда 5 минг кв. метр йўл қурилишига эришилади. Йўл қурилиш харажатлари 1 квадрат метри 120 минг сўмдан 50 минг сўмга қисқаради, йўлдан фойдаланиш муддати эса 4 йилдан 15 йилга ошади. Бундан ташқари, йўл қурилишининг экологик хавфсизлиги ҳам таъминланади. Ургут туманида қурилиши керак бўлган 216 минг кв. метр йўлни анъанавий усулда асфальт ётқизиб таъмирлаш учун 73,8 миллиард сўм пул сарфланиб, 600 кун давомида амалга оширилса, инновацион технология асосида 70 кунда йўл таъмири якунланиб, 35,6 миллиард сўм миқдорида маблағ сарфланади.\nТуманда бажариладиган инновацион янгиликлардан яна бири — Исроилнинг сунъий йўлдош технологияларидан кенг фойдаланиб, 250 километр ер ости ичимлик қувурларидаги носозликлар ва сувнинг сизиб чиқиши ҳолатлари аниқланади. Ҳудуднинг ер ости сувлари хариталари тузилиб, ичимлик қувурларидаги носозликлар ернинг катта майдонларини кавламасдан бартараф этилади.\nУргут туманида «Ақлли шаҳар» технологияларини жорий этиш ҳам шаҳар инфратузилмаси ва аҳоли турмушига ижобий ўзгаришлар олиб келади. Ургут шаҳрига ўрнатиладиган «Ақлли бекат»лар шаҳар аҳолиси ҳамда меҳмонларига қулай шароитларда транспорт воситаларидан фойдаланиш имконини беради. Транспорт ҳаракатини кузатиш ва бошқа маълумотлар олишга шароит яратувчи таблолар, бепул Wi-fi Hotspot интернет тармоқлари, банк тўлов терминаллари, қишки-ёзги кондиционер билан жиҳозланган кутиш жойларига эга 10 та «Ақлли бекат» қуёш панеллари ёрдамида ишлайди.\nШунингдек, тумандаги жамоат жойларига 220 та интеллектуал кузатиш камерасини ўрнатиш жамоат хавфсизлигини таъминлаш, қидирувда бўлган шахсларни аниқлаш имконини беради.\nЯнгиликлардан яна бири — маҳаллий ҳокимият вакиллари, Инвестициялар ва ташқи савдо вазирлиги билан ҳамкорликда бепул интернет ҳудуди ташкил этилиши ахборот технологиялари инфратузилмасининг ривожланишига, ҳудудни компьютерлаштириш ҳамда рақамлаштиришни янги босқичга кўтаришга хизмат қилади.\nКўзи ожизлар учун қулайликлар\n«Ургут» эркин иқтисодий зонасида инновацион ишлаб чиқаришни йўлга қўйиш мақсадида Инновацион ривожланиш вазирлиги ҳузуридаги Илм-фанни молиялаштириш ва инновацияларни қўллаб-қувватлаш жамғармаси маблағлари ҳисобидан AR (Аugmented reality) — тўлдирилган реаллик асосида маркетинг платформаси жорий этилади. Бунда мазкур эркин иқтисодий зона резидентларига тўлдирилган реалликка асосланган рақамли маркетинг бўйича тренинглар ташкил этилади ҳамда резидентларнинг фаолияти босқичма-босқич рақамли платформага ўтказилади. Бу «Ургут» ЭИЗ резидентлари маҳсулотларини ички ва ташқи бозорда реклама қилиш имкониятини беради, маҳсулотларнинг экспорт жозибадорлиги ошишига хизмат қилади. Мазкур лойиҳа Исландиянинг “Uno ehf” ташкилоти билан ҳамкорликда амалга оширилиб, таълим билан ишлаб чиқаришнинг интеграцияси таъминланади.\nМаҳаллий тадбиркорлар билан биргаликда эса хорижий аналоглардан бир неча баробар арзонроқ бўлган «Мобил авто музлаткич», «Алкотестер» ҳамда автомобиллар учун “SOS” қурилмалари моделларини яратишга қаратилган стартап лойиҳалари йўлга қўйилади.\n«Ургут» эркин иқтисодий зонасида ноанъанавий маҳсулотлар — имконияти чекланган инсонлар учун махсус ускуналар яратишни йўлга қўйишни таклиф этяпмиз. Бу — кўзи ожизлар учун инновацион ҳасса, Брайл клавиатураси ва дисплейи.\nТаъкидлаш жоизки, ҳозирги кунда республикамизда 200 мингдан зиёд одамларда у ёки бу даражадаги кўз хасталиклари мавжуд бўлиб, Ургут туманида 160 нафар киши Ўзбекистон кўзи ожизлар жамияти аъзосидир. Имконияти чекланган инсонлар учун махсус қурилмаларнинг яратилиши нафақат тумандаги, балки республикамиздаги кўзи ожизлар учун қулайликлар яратади.\n«Ургут» ЭИЗда ишлаб чиқариш мумкин бўлган инновацион ҳасса кўзи ожиз инсонлар ва эшитишида нуқсони бўлган шахсларнинг жамиятда ижтимоий фаоллик кўникмаларини оширишига хизмат қилади. Инновацион ҳассанинг қулайликлари — мижоз ҳаракатланаётганида 2 метр масофа оралиғида мавжуд тўсиқ ҳамда чуқурликлар тўғрисида электромагнит тўлқинли сигналлар тарқатган ҳолда маълумот тўплайди ва ҳасса эгасини овоз чиқариш ёки тебраниш орқали огоҳлантиради. Ультратовуш сенсори 30 даража бурчакда тўсиқ ҳамда чуқурликларни аниқлай олади. Инновацион ҳасса эгаси учун жамоат транспорти воситаларидан фойдаланишда ҳам ишончли буфер вазифасини бажаради.\nКўриш қобилияти чекланган шахслар учун махсус клавиатура эса анъанавий Брайл алифбосидан фойдаланган ҳолда исталган русумдаги смартфонларга USB интерфейси орқали уланиб, улардан фойдаланиш имконини беради.\nТелемедицинага асосланган инновацион клиника\nҲозирги кунда инновациялар энг кўп жорий этилаётган соҳалардан бири — тиббиётдир. Тиббиётимиз инновацияларга муҳтож, аҳоли эса сифатли тиббий хизматлардан баҳраманд бўлиши шарт. Шу масалани ҳал этиш борасида Ургут туманида телемедицинага асосланган инновацион клиника ташкил этиш мақсадга мувофиқ, деб ҳисобладик. Мазкур клиника турли касалликларнинг олдини олиш ҳамда уларни даволашга мўлжалланган бўлиб, беморлар туман ёки вилоят марказига қатнамасдан, ҳудуднинг ўзида малакали тиббий ёрдам олиш имконига эга бўлади.\nКлиниканинг асосий вазифаси чекка ҳудудларда жойлашган аҳолини мамлакатимиз марказидаги малакали шифокорлар ва дунёнинг исталган нуқтасидаги тиббиёт муассасаларидаги мутахассислар билан реал вақт мобайнида боғланиб (онлайн), тиббий кўрикдан ўтказиш ҳамда сифатли тиббий хизматдан фойдаланиш, терапевтик даво маслаҳатларини олиш имконини беришдир. Шифокор реал вақтда масофадан беморнинг видеотасвирини кўрибгина қолмай, махсус телемедицина ускуналари — ультратовуш аппарати ёрдамида унинг ички органларидаги ўзгаришларни, дерматоскоп билан тери қопламасини, отоскоп орқали ЛОР касалликларини, стетоскоп, танометр, пульсоксиметр ва ЭКГдан фойдаланиб, юрак-қон томир касалликларини, офталмоскопни қўллаган ҳолда кўз касалликларини аниқлаб, беморга ташхис қўяди ҳамда терапевтик даво чораларини белгилайди. Бундан ташқари, клиникага массаж ётоқчаси ва оёқ массаж ускунаси каби замонавий ёрдамчи жиҳозлар ҳам ўрнатилади.\nБугунги кунда кўплаб касалликларнинг аллергенлар билан боғлиқлиги исботланган. Касалликнинг оқибатини эмас, сабабини топиб, даволаш муҳим саналади. Шу муносабат билан туманда молекуляр аллергология соҳасини ривожлантириш муҳим аҳамият касб этади. Ургутда Инновацион ривожланиш вазирлиги ҳузуридаги Халқаро молекуляр аллергология маркази филиалининг очилиши Самарқанд вилоятида энг кўп тарқалган аллергия қўзғатувчиларини аниқлаш бўйича доимий мониторинг тизимини яратиш имконини беради. Ҳозирда туманга аллергик гулчанги қопқони ўрнатилди. Гулчанг қопқони билан ишловчи мутахассисларни тайёрлаганимиздан сўнг, вилоятда кўп учрайдиган аллергенларнинг маълумотлар базаси яратилади. Мутахассислар чангланиш спектрини ўрганиш асосида энг кенг тарқалган аллерген ўсимликларни аниқлайди. Олинган таҳлиллар асосида нафас аллергияси мавжуд бўлган беморлар профилактикаси бўйича зарур чоралар кўрилади.\nУргутдаги тиббиётга доир муаммолардан яна бири — қариндошлар ўртасидаги никоҳлар экани ҳам эътиборни тортмай қолмайди. Яқин қариндошлар ўртасидаги никоҳдан туғилган болаларда жуда кўп наслий касалликлар учраши кузатилади, туманда ҳатто камёб генетик касалликлар ҳам учраб туришини аниқладик. Вазирлигимиз ҳузуридаги Илғор технологиялар маркази томонидан туманда диагностик лаборатория ташкил этяпмиз. Ушбу лабораториянинг биринчи вазифаси бўлажак эр-хотинларнинг гистологик мослиги, генетик касалликларга мойиллигини аниқлашдир. Шунингдек, лабораторияда шу каби ва бошқа текширувларнинг таҳлилига асосланган илмий ишлар амалга оширилади.\nУргут туманида истиқомат қилувчи жами 520 минг аҳолидан 100 минг нафаридан ошиғи 16 ёшдан 30 ёшгача бўлган ёшлардир. Улардан 4 минг нафари «ёшлар дафтари»га киритилган. 2 минг 160 нафари эса ишсиз ҳисобланади. Мана шу ёшларда муҳандислик кўникмаларини шакллантириш ва инновацион фаолиятга бўлган қизиқишини уйғотиш, уларни иш билан таъминлаш, шунингдек, ҳудуднинг ижтимоий ҳолатини яхшилаш мақсадида Ургут инновацион бизнес-акселератори ташкил қилиш ҳам режалаштирилди. Бу маълум бизнес ғояга, балки дастлабки мижозларга эга, бироқ тадбиркорлик қилишга тажрибаси ҳамда уқуви етишмаётган йигит-қизлар ва ёшлар жамоаларини қўллаб-қувватловчи маскан бўлиши кутилмоқда.\nБизнес-акселератор бизнесни ривожлантириш учун керакли билимларни беради ва зарурий алоқаларни ўрнатишга кўмаклашиб, тадбиркорликни бошлаш учун маблағ олиш усулларини ўргатади. Менторлар ҳамда малакали мутахассислар маслаҳатлари билан ёш тадбиркорлар бизнес-жараёнини ташкил этишдаги хатоларни аниқлаш ва уларни бартараф этиш, минитехнологиялардан фойдаланиш кўникмаларига эга бўлади. Акселератор ёшларни ишли қилиш билан бир қаторда тадбиркорлик ҳамда саноатнинг ривожланишига ҳисса қўшади.\nАҚШнинг Массачусетс технологик университети, Аризона университети ва Алмати менежмент университети билан ҳамкорликда “REAP” ҳудудий акселератор дастури устида ишлаяпмиз. Ушбу дастур доирасида «Ургут» ЭИЗда ўқишлар ташкил этилади. Бу келажакда ЭИЗнинг филиалларини туманларда очиш учун замин яратади. Қолаверса, Самарқанд давлат университети филиалининг Ургутда ташкил қилиниши ҳам туманнинг намунавий инновацион зона бўлиши учун яна бир афзалликдир.\nҲудуд иқтисодиётида мавжуд муаммолар ечимига қаратилган тайёр илмий ишланмаларни жорий қилиш, илмий ташкилотлар билан ҳамкорликда янги тадқиқот ишларини йўлга қўйиш мақсадида олий таълим муассасалари, илмий ташкилотлар, хўжалик бошқаруви органлари ҳамда тармоқ ташкилотлари билан биргаликда илмий ишланмаларни тижоратлаштириш форуми ўтказилади. Мазкур тадбир технология ва ишланмаларни тижоратлаштириш бўйича фикр ҳамда тажриба алмашиш майдонига айланади.\nВазирлигимиз жамоаси мамлакатда амалга оширилаётган ва барча соҳани қамраб олган, кишиларни янги марраларга илҳомлантираётган янгиланиш жараёнлари самарадорлигининг асосий кўрсаткичи бўлмиш халқ ишончи, розилиги ҳамда хайрихоҳлиги учун зарур бўлган ишларни амалга оширишда куч-ғайратини аямайди, албатта. Зеро, Президентимиз таъкидлаб ўтганидек, «Қачонки халқимизнинг дунёқараши ўзгариб, бугунги ислоҳотларга ишончи ва хайрихоҳлиги ошса, давлатдан, раҳбарлардан рози бўлса, фаолиятимизга берилган баҳо, олиб бораётган саъй-ҳаракатларимиз натижаси шу бўлади».\nинновацион ривожланиш вазири, академик.


ЭЛ ФАРОВОНЛИГИ ЙЎЛИДА » ??????? ????? ?????????\n??????? ????? ????????? » Туман хакида » ЭЛ ФАРОВОНЛИГИ ЙЎЛИДА\nЮртимизнинг барча гўшаларида-чекка қишлоқларда ҳам бугун ободонлаштириш ишлари олиб борилмоқда. Албатта, бу каби ишларнинг амалга оширилиши халқимизнинг яшаш шароитларини янада яхшилашни кўзда тутади.\nЎзбекистон Республикаси Президентининг 2019 йил 20 февралдаги “Обод қишлоқ” дастурини 2019 йилда амалга ошириш бўйича қўшимча чора-тадбирлар тўғрисида”ги ПҚ-4201-сонли қарорига асосан Хатирчи тумани ҳокимининг 2019 йил 1 март куни Қ-1921-сонли қарори қабул қилинди.\nУшбу қарорга асосан дастурга туманнинг “Лангар”, “Боғишамол” ва “Тамабаҳрин” қишлоқлари киритилиб, ушбу ҳудудлардаги ижтимоий соҳа, йўл инфратузилма объектлари, коммуникация тармоқларини қуриш ва таъмирлаш, аҳоли хонадонларини, шу жумладан, кам таъминланган, ижтимоий ҳимояга муҳтож оилалар хонадонларини тартибга келтириш ишлари бажарилмоқда. Хусусан, Боғишамол қишлоғи бўйича 564 та хонадонда 2442 нафар аҳоли истиқомат қилиб келмоқда. Ушбу уй-жойларга тумандаги ташкилотлар бириктирилиб, ҳозирги кунда 381 та уй-жойларнинг фасад қисмларини таъмирлаш ишлари олиб борилмоқда.\nМуҳандислик коммуникациялари бўйича 17,8 км. газ тармоқларидан 2.8 км., 5.8 км. электр тармоқларидан 1 км., 20 км. ичимлик сув тармоқларидан 6 км. қисмини тортиш ишлари бажарилмоқда, шунингдек, 13,1 км. йўлларни қуриш режалаштирилган бўлиб, ички йўлларнинг 8,3 км. қисмида шағаллаштириш ишлари тугатилди.\nҚишлоқда 10 та намунавий лойиҳалар асосида қурилаётган уй-жойларда ғишт териш ишлари тугатилиб, сувоқлаш ишлари бажарилмоқда. Шунингдек, маҳалла, ҚОП, МТМ бинолари янги қурилаётган бўлса, ҳудуддаги 78 ва 18-мактаб бинолари мукаммал таъмирланмоқда.\nТамабаҳрин қишлоғида 604 та хонадонда 2630 нафар аҳоли истиқомат қилади. Бу ерда ҳам 513 та уй-жойларнинг фасад қисмларини таъмирлаш ишлари олиб борилди. Муҳандислик коммуникация линиялари бўйича 21,3 км. газ тармоқларидан 4.3 км., 6 км. электр тармоқларидан 2.1 км., 17 км. ичимлик сув тармоқларидан 16 км. қисмини тортиш ишлари бажарилмоқда, шунингдек, 16.2 км. йўлларни қуриш режалаштирилган. Ҳозирги кунда 10 км. ички йўлларни шағаллаштириш ишлари бажарилди.\nҚишлоқда 10 та намунавий лойиҳалар асосида қурилаётган уй-жойларда ташқи ва ички сувоқлаш ишлари бажарилмоқда. Ҳудуддаги маҳалла, ҚОП ва 22-мактаб биноси мукаммал таъмирланмоқда.\nМуаллиф:admin, Кушилган сана: 01.08.2019, Кўрилган: 33 Чоп этиш


Сирдарёда йўловчи ташиш билан шуғулланувчи биринчи корхона лицензия олди - Халқ сўзи\n14:51 23 Январь 2020 Иқтисодиёт\n“Xalq soʻzi ONLINE”. Аҳмадали Шерназаров/Сирдарё. Янги йилдан бошлаб Ўзбекистон Республикаси Вазирлар Маҳкамасининг “Автомобиль транспортида йўловчиларни ва юкларни шаҳарда, шаҳар атрофида, шаҳарлараро ва халқаро йўналишлар бўйича ташиш фаолиятини лицензиялаш юзасидан давлат хизматлари кўрсатишнинг маъмурий регламентини тасдиқлаш тўғрисида”ги қарорига асосан йўловчи ташувчи автотранспорт воситаларига лицензия бериш бошланди.\nБу ҳақда ДХА Сирдарё вилояти бошқармасининг жамоатчилик ва ОАВ билан алоқалар шўъбаси хабар берди.\nДарҳақиқат, одамлар узоғини яқин қилиш, каттаю кичикнинг дуосини олиб юриш ҳар кимга ҳам насиб қилавермайди. Яхши ният билан иш бошлаган “Сирдарё автобус саройи” МЧЖ жамоасини ўз манзилларига соғ-саломат етиб олган йўловчилар “Раҳмат, барака топинг, йўлингиз бехатар бўлсин!” дея дуо қилишларига ишонамиз. Зеро, одамларнинг узоғини яқин, оғирини енгил қилиш энг хайрли ишдир.


КЎЗ КАСАЛЛИКЛАРИНИ ДАВОЛАШ ТУБДАН ЯХШИЛАНАДИ\nТиббиёт 06.08.2019 189\nВилоят кўз касалликлари шифохонасида илк бор беморлар асосланган томографик кўрикдан ўтказила бошланди.\nВилоят ҳокими ташаббуси билан шифохона моддий-техника базасини мустаҳкамлаш мақсадида 1 миллиард 100 миллион сўм ажратилиб, компьютер томография, факоэмульсификатор ва лазер аппаратлари сотиб олиш режалаштирилган эди. Куни кеча 403 миллион 200 минг сўмга кўз касалликларини даволашда фойдаланиладиган томография аппарати олиб келиниб, ҳиндистонлик ҳамкорлар томонидан ўрнатилди.\n- Беморларга тўғри ташхис қўйиш мақсадида томографик кўрикдан ўтиш учун уларни Самарқанддаги хусусий клиникаларга юборардик, - дейди шифохона бош шифокори Баҳриддин Эшдавлатов. - Энди беморларга ўзимизда аниқ ташхис қўйилади. Бу ҳиндистонлик малакали мутахассислар иштирокида вилоятимиз офтальмологлари томонидан амалга оширилди. Ушбу аппарат билан ишлашда шифокорларимиз малакасини ошириш учун мутахассисларимизни республика кўз касалликлари шифохонасига бир ҳафталик амалиётга юбораяпмиз. Ўйлайманки, факоэмульсификатор ва лазер аппаратлари олиб келингандан сўнг беморлар ташхис ва даво учун Тошкент шаҳрига ёки хорижга боришларига ҳожат қолмайди. Барча зарур жарроҳлик амалиётлари ўзимизда бажарилади.\nДавлат тиббиёт муассасалари ичида мазкур томография аппарати фақат Тошкент шаҳрида ва вилоятимизда мавжуд бўлиб, беморларни тўлиқ текширувдан ўтказиш ва асосли ташхислаш, айниқса, кўз касалликлари бўйича ногиронлик гуруҳларини аниқлашда асқатади.


Чеченистон президенти футболчиларга қандай мотивация берган? - EFFECT.UZ\n“Ахмат” нинг собиқ футболчиси Максим Боковнинг айтишича, Чеченистон раҳбари Рамзан Қодиров футболчиларга “чамадонда пул олиб келиш” билан туртки берган. Бу ҳақда у “Лицо попроще” подкасти эфирида эълон қилган, дея хабар бермоқда “РОСБАЛТ”.\n“Биз Қодиров билан бир йўлдан юрдик, у биз билан гаплашди, чамадонга пул олиб келди ва бизни рағбатлантирди. Айтдики, мағлуб бўлсанг, қуруқ қоласан. У муҳим ўйинлардан олдин келганди”, деган футболчи.\nБоковнинг сўзларига кўра, бу Ахмат футболчиларига бир нечта муҳим ғалабаларни қўлга киритишга ёрдам берган.\nБоков 2003-2005 йилларда “Ахмат”, кейин “Терек” деб номланган жамоа таркибида Россия кубогини қўлга киритган. Ҳозирда 48 ёшли мутахассис Москванинг “ЦСКА” клуби таркибида ишлайди.\nTeglar:futbol, Ramzan Qodirov, Максим Боков, Чеченистон презеденти\nЭнг кўп чой импорт қилган ҳудудлар маълум бўлди\nEffect.uz vs депутатлар тўқнашуви: Футбол ўйинида “Дўстлик” ФК ғалаба қозонди, реванш яқин…\nТокио-2020: Эркаклар ўртасидаги футбол баҳсларининг 1/8 жуфтликлари билан танишинг


Тошкентда ўғирланган автомобилни тўхтатиш учун ўқ отилди\nТошкентда 5 сентябрь куни милиция ходимлари олиб қочилган Spark автомобилини тўхтатиш учун ўқ отишди.\nКун уз нашрининг хабар беришича,Тошкент вақти билан тахминан соат 17:30-18:00 оралиғида Мустақиллик ва Оққўрғон кўчалари чорраҳасида оқ рангли Spark автомобили светофорнинг тақиқловчи қизил чироғига бўйсунмасдан ҳаракатланган ва йўлидаги бошқа автомобилларга шикаст етказган.\nИчида бир неча киши бўлган автомобилни милиция ходимлари ўраб олиб, тўхтатишга ҳаракат қилган, сўнг бир неча марта ўқ узилган. Лекин автомобил қуршовдан чиқиб, йўлида ҳаракатланган.\nКейинроқ маълум бўлишича, ушбу автомобил Боткин қабристони яқинида топилди. Интернетда орқа бампери осилиб қолган, ғилдираклари тешилган ҳолатдаги автомобил сурати тарқалди.Айни пайтда ўғрилар қўлга олингани тўғрисида маълум қилинмади.


Subaru Impreza автомобилига пиёдалар учун хавфсизлик ёстиқчаси ўрнатилади - Carzone.Uz\nSubaru Impreza автомобилига пиёдалар учун хавфсизлик ёстиқчаси ўрнатилади\nКонцерн вакиллари ахборотига кўра Subaru Imprezaнинг барча янги авлод русумлари ёстиқчалар билан жиҳозланади. Автомобиль пиёда билан тўқнашганда хавфсизлик ёстиқчаси ишга тушади ва олд ойнага пиёдани боши билан урилишдан сақлайди.\nИнтернетда, ҳаттоки, ушбу хавфсизлик ёстиқча синалаётгани видеоси ҳам пайдо бўлди. Видеода манекен машинанинг олдига урилгани ва шу заҳоти ташқи хавфсизлик ёстиқчаси ишга тушиб, унинг бошини олд ойнага урилишдан асраб қолгани акс этади.\nТўғри, тўқнашувда машинанинг олд қисми озгина шикастланади, манекен танасининг қолган қисми эса батамом ҳимоясизлигича қолган. Бундай ҳодиса қаҳрамони қаттиқ шикастланиши шубҳасиз.\nСубаручилар EyeSight янги технологиясидан фойдаланган. Бу тизим тўқнашувнинг олдини олади. Атрофни назоратда тутади. Унинг асосий хусусияти машинанинг маълум масофасидаги (фақат олдидаги эмас, барча тарафдан) одамларни “сезишидир”.\n#Subaru Impreza#хавфсизлик ёстиғи


Жиззахда магистрал газ қувури ёрилди. Энергетика вазири Алишер Султонов зудлик билан воқеа жойига етиб борди\n“Ўзтрансгаз” АЖ ахбороти:\nЖорий йилнинг 30 март куни соат 21.57 да Жиззах вилояти Зарбдор туман Нурафшон ширкат хўжалиги ҳудудидан ўтган диаметри 1020 мм бўлган “Пахтакор-Янгиер” магистрал газ қувури I тармоғи 30-километрида ёнғинсиз қувур ёрилиши содир бўлган.\nТезкорлик билан ҳолат юзасидан ваколатли органларга хабар берилган. Натижада соат 22.25 да “Ўзтрансгаз” АЖ марказий диспетчерлик хизмати кўрсатмаси билан “Пахтакор-Янгиер” магистрал газ қувурининг 19-км ва 54-км да беркитиш мосламалари тўлиқ ёпилган.\nЁрилиш натижасида жароҳатланган ёки жабрланганлар йўқ.\nСоат 00.00 атрофида махсус бригада зарурий авария тиклаш техника воситалари билан воқеа жойига етиб борган. Авария оқибатларини бартараф этиш, магистрал газ қувури фаолиятини тезкорлик билан тиклаш мақсадида штаб ташкиллаштирилди.\nЭнергетика вазири Алишер Султонов ҳодиса кўлами ва уни бартараф этиш юзасидан кўрилаётган чора-тадбирларни бевосита ўрганиш ҳамда тегишли чора кўриш учун зудлик билан воқеа жойига етиб борди.\nАйни пайтда авария тиклаш ишлари олиб борилмоқда. Ҳозирда узунлиги 36 метр бўлган қувур монтаж қилиняпти. Мазкур жараёнга малакали мутахассислар ҳамда барча зарур техника воситалари жалб қилинган.\nБугун соат 17:00 га қадар магистрал газ қувурини ишга тушириш режалаштирилган.\nМаълумот ўрнида айтиш керакки, мазкур магистрал газ қувури 1984 йилда ишга туширилган. Айни пайтда ҳодиса сабаблари ўрганиляпти.\nЮзага келган вақтинчалик ноқулайлик учун истеъмолчилардан узр сўраймиз!


11 ноябрь, 2020, 19:25\nТеглар:Элдор Шомуродов | Игорь Сергеев\nУлар юртимиз шарафини муносиб ҳимоя қилган\nЎзбекистон миллий терма жамоаси футбол бўйича 2022 йилги жаҳон чемпигонати ва 2023 йилги Осиё кубогининг қўшма саралаш турнирига пухта тайёргарлик кўриш мақсадида навбатдаги ўқув-машғулот йиғинини Бирлашган Араб Амирликларида ўтказмоқда.\nБу йиғин доирасида Вадим Абрамов шогирдлари иккита халқаро ўртоқлик ўйинида майдонга тушади. Футболчиларимиз 12 ноябрь куни Сурия ва 17 ноябрда Ироқ терма жамоалари билан куч синашади. Ҳар икки учрашув Дубай шаҳрида ташкил этилади.\nВадим Абрамов бу йиғинга Европа мамлакатлари чемпионатларида иштирок этаётган легионерлар – Элдор Шомуродов, Остон Ўрунов ва Жасур Яхшибоевни жалб этмасликка қарор қилди. Қолаверса, Элдор ва Остон айни пайтда жароҳатидан тикланишга ҳаракат қилмоқда. Жасур Беларусь чемпионатининг муҳим ўйинларида иштирок этиши керак.\nУмуман олганда, бош мураббий бу гал легионерлардан – Жанубий Кореядан Жамшид Искандеров ва Рустам Ашурматов, Бирлашган Араб Амирликларидан Отабек Шукуров ва Азиз Ғаниевни чақирган. Куни кеча, Хитой чемпионатини якунлаган Ислом Тўхтахўжаев ҳам йиғинга қўшиладиган бўлди.\nФутболчиларимизни олдинда кутиб турган халқаро ўртоқлик ўйинларидан олдин Ўзбекистон миллий терма жамоаси тарихидаги энг яхши тўпурарлар ҳақида тўхталишга қарор қилдик. Чунки, сўнгги икки ўйинда тўпурарлик статистикасида эътиборга молик ўзгаришлар бўлди.\nМамлакатимиз бош жамоасида гол уриш бўйича рекордчи Максим Шацких ҳисобланади. Ўз даврида Европа майдонларида ҳам тўпурарлик маҳоратини намойиш қила олган ҳужумчи 61 та учрашувда рақиблар дарвозасига 34 та гол урган.\nЭнг иқтидорли ҳужумчилардан бўлган Александр Гейнрих 98 та учрашувда 32 та гол уриб, Шацкихнинг натижасига жуда яқин келганди, лекин бу кўрсаткични янгилагунича ўзи футболдан кетиб қолди.\n3. Миржалол Қосимов\nМиржалол Қосимов ярим ҳимоячи бўлишига қарамай, гол уришда ҳужумчилардан қолишмас эди. У ўзи ўйнаган чемпионатларда доим тўпурарлик маҳоратини намойиш қилиб келган. Терма жамоада ҳам Миржалол Қосимов 66 та ўйинда рақиблар дарвозабонларини 30 марта хафа қилган.\nМиржалолдан кейин жамоада плеймейкерлик қилган Сервер Жепаров энг кўп – 126 марта майдонга тушиб, рекорд ўрнатган ўйинларида 25 маротаба қайтариб бўлмас зарба йўллаган.\n“Женоа” ҳужумчиси октябрь ойидаги ўртоқлик учрашувида Эрон дарвозасини ишғол қилиш орқали терма жамоамиз тўпурарлари рўйхатида бешинчи ўринга кўтарилиб олди. Элдор шу кунгача 44 та ўйинда 21та гол урди. Унинг имкониятларини ҳисобга олиб, Максим Шацкихнинг рекордини янгилашга айнан Элдор даъвогарлигини таъкидлаш лозим.\nТерма жамоамизнинг амалдаги сардори 105 та учрашувда 20та гол урган. У ҳали фаолиятини якунлагани йўқ ва албатта унинг тажрибасини инобатга олганда бош жамоамиз учун муҳим голларни ура олишига ишонамиз.\nЙигирма йил олдин терм жамоадаги фаолиятини якунлаган Игор Шквирин энг сермаҳсул ҳужумчи сифатида тилга олинади. У терма таркибида 31 та ўйинда 20 та гол урган.\nТўғрисини айтганда, бугунги кунда терма жамоамиз таркибида кўп гол урадиган ҳужумчилар танқис ҳисобланади. Кўп танқид қилинадиган Сергеев эса, айни пайтда Шомуродовдан кейинги асосий тўрурар бўлиб турибди. Айниқса, октябрь ойида Бирлашган Араб Амирликларига қарши сафарда ўтказилган ўртоқлик учрашувида Сергеев учрашув қаҳрамони бўлди. Рақиб дарвозасига иккита тўп йўллаган ҳужумчи терма жамоадаги 52-учрашувида голлари сонини 17 тага етказди.\nИрисметов ўзи ўйнаган клубларнинг аксариятида голларни қалаштириб ташлаган. Лекин терма жамоадаги ўйинлари унчалик сермаҳсул чиқмаган. Жаъфар бош жамоамиз учун 36 та беллашувда 15 та гол урган холос.\nБақоевнинг клублардаги фаолияти терма жамоадагидан муваффақиятли чиққан. Улуғбек миллий жамоада 52 та ўйинда рақиблар дарвозасини 14 маротаба ишғол қилган. Шу ўринда, у муҳим учрашувларда керакли голларни ура олганини ҳам тан олиш керак.\nТерма жамоамиз тўпурарлари орасида Элдор Шомуродов, Одил Аҳмедов ва Игорь Сергеев фаолиятини давом эттирмоқда.\nБироқ, ноябрь ойидаги иккита ўйинни ўз ичига олган йиғинга фақат Игорь Сергеев жалб этилган. Демак, Дубайда бўладиган ўртоқлик учрашувларида Игорь Сергеевдагина тўпурарлар статистикасига ўзгартириш киритиш имконияти бор.\nШомуродов ва Сергеев ҳафта футболчиси бўлиши учун овоз беринг!


Мирзиёев “Шахсга доир маълумотлар тўғрисида”ги қонунни имзолади\nЖисмоний шахснинг розилигисиз ёки бошқа қонуний асос мавжуд бўлмагани ҳолда шахсга доир маълумотларни ошкор этиш ва тарқатишга йўл қўйилмайди.\nТОШКЕНТ, 3 июл – Sputnik. Шавкат Мирзиёев “Шахсга доир маълумотлар тўғрисида”ги қонунни имзолади.\n© Flickr / superscheeli\nҚонун билан Ҳукумат ҳузуридаги Давлат персоналлаштириш маркази шахсга доир маълумотлар соҳасидаги ваколатли давлат органи этиб белгиланди.\nШахсга доир маълумотлар давлат бошқаруви органларига бепул берилади. Шахсга доир маълумотлар базалари давлат реестрида рўйхатдан ўтказилиши лозим.\nДавлат шахсга доир маълумотларнинг ҳимоя қилинишини кафолатлайди.\nҚонун 2019 йил 1 октябрдан кучга киради.


BahsOnline: Ўзбекистонда эркин бизнес юритиш мумкинми ёки йўқ?\n05 декабр 2020, Тошкент вақти: 18:02\nЎзбекистонда эркин бизнес юритса бўладими? Пора бермасдан, мансабдор танишларига суянмасдан, ҳалол тадбиркорлик қилиш мумкинми ёки йўқми? Тадбиркорлар қарор олишда мустақилми ёки маҳаллий ҳокимиятларга қарамми? Oзодликнинг чоршанба, 8 январь, Тошкент вақти билан соат 21.05 да OzodSkype ва OzodSkype2 манзилларида бошланадиган BahsOnline дастурида бу борада икки хил қарашдаги тингловчилар орасида мунозара борди.\nЎзбекистон ҳукумати мамлакатда тадбиркорликни ривожлантириш учун барча шароитлар муҳайё қилингани, тадбиркорлар эркин бизнес юритиш учун ҳамма имкониятлардан бемалол фойдаланаётганини иддао қилиб келади.\nЎзбекистон президенти Ислом Каримов ҳам Конституциянинг 21 йиллигига бағишланган йиғинда мамлакатда эркин бизнес юритиш учун етарли қонунчилик базаси яратилганини гапирган эди:\n“Жамиятимизни эркинлаштириш, бизнес юритиш учун ҳуқуқий ва қонунчилик базаси ҳамда зарур шароитнинг мунтазам равишда такомиллаштириб борилгани иқтисодиётимизни изчил ва барқарор ривожлантиришда, аҳолимизнинг ҳаёт даражаси ва сифатини юксалтиришда катта ўрин тутганини қайд этиш лозим”, деган эди президент.\nЎзбекистонлик аксар тадбиркорлар қонунларда тадбиркорликни ривожлантириш учун шароит ва эркинликлар ваъда қилинган бўлса-да, амалда тадбиркорликни эркин ривожлантиришга қатор сунъий тўсиқлар қўйилганини айтадилар.\nТадбиркорларга кўра, таниш-билишсиз ёки маҳаллий ҳокимларнинг оғзаки берилган “топшириқ”ларини бажармай туриб, бирор бизнесни ривожлантириб бўлмайди.\nТадбиркорлар ўз фаолиятини ривожлантиришга банклардан кредит олиш учун кредитнинг маълум бир фоизини пора сифатида кредит берувчиларга қайтариб беришга мажбур эканини айтадилар.\nХўш, Ўзбекистондаги бугунги шароитда эркин бизнес юритишнинг имкони борми ёки йўқ?\nБаҳснинг тўлиқ шаклини қуйида тинглашингиз мумкин:\nBahsOnline: Ўзбекистонда эркин бизнес қилиш мумкинми ёки йўқ?


Бейл «Реал»нинг янги юлдузими?\nКиритилган сана: 2018-08-30 16:41\nКриштиану Роналду ёзда «Ювентус»га ўтиб кетганидан кейин мадридликлар ўзларига янги супер-юлдуз қидириш билан овора. Эҳтимол улар уни узоқдан қидириб юрмасдан ўз ичидан қидириб кўрар? Масалан сўнгги турлар қаҳрамони бўлаётган Гарет Бейл бу мақомга мос тушар...\n100 миллион евролик футболчи\n2013-йилда уэльслик футболчи «қаймоқранглилар» сафига 100 миллион еврога кўчиб ўтганида унинг трансфер баҳоси 100 миллион еврони ташкил қилганди. Ўшанда у 2009-йилда Испания пойтахтига кўчиб ўтган португалиялик собиқ жамоадоши Роналдунинг 94 миллион евролик рекордини янгилаб дунёнинг энг қиммат футболчисига айланганди.\nШу вақтгача беш карра «Олтин тўп» соҳибининг соясида бўлиб келган Бейлга йўл очилар. «Тоттенхем»нинг собиқ вакили байроқни ўз қўлига олиши мумкин. Мавсум бошидан бери чироқлар 11-рақам эгасига қаратилмоқда. У Ла Лиганинг 1-турида «Хетафе»га қарши учрашувда ўйиннинг энг яхши футболчиси деб топилди. У ўша беллашувда бир гол ва голли узатмани амалга оширди. У шунингдек «Атлетико»га қарши Европа Суперкубогида ҳам самарали ҳаракат қилганди. Айнан унинг саъйи-ҳаракатлари эвазига Бензема гол урганди.\nЛопетегининг ўйин тизимида Х фактор


Бухородаги Деҳқон бозорида нега жанжал кўтарилди? (фото)\nШофиркон тумани ҳудудида ўтказилаётган бунёдкорлик ва ободонлаштириш ишлари жараёнида тумандаги бозорлар инфратузилмасини яхшилаш, фуқароларнинг эркин савдо қилишлари учун қулай шарт-шароитлар яратишга алоҳида этибор қаратилмоқда. Хусусан, йўл транспорт ҳодисаларининг олдини олиш, автоуловлар тирбандлигини бартараф этиш мақсадида туман Деҳқон бозори олд қисмидаги ноқонуний қурилмалар ва савдо шаҳобчалари бозорнинг ички томонида тайёрланган майдонга кўчирилмоқда.\n2020 йил 16 март куни соат 10-00ларда Шофиркон туман Деҳқон бозори маъмурияти томонидан бозорнинг олд қисмида ўзбошимчалик билан қўлбола усулда “Акфа” ромларидан тайёрланган савдо растаси (прилавка) ўрнатиб, ноқонуний равишда савдо билан шуғулланиб келган фуқаро, шу туманнинг Х.Ориф маҳалласида яшовчи, 1969 йилда туғилган Г.Р ва қизи М.И.ларга савдо дўконини бозорнинг ички қисмида ажратилган ҳудудга кўчириши тўғрисида айтилганда, ушбу фуқаролар бозор маъмуриятининг қонуний талабини бажармасдан жанжал қилишган.\nТуман ИИБга келиб тушган хабарга асосан ИИБ ходимлари ҳодиса жойига етиб боришган. Ушбу фуқаролар ИИБ ходимларининг ҳам қонуний талабларига бўйсунмай, фаол қаршилик кўрсатганликлари учун ИИБга олиб келинган. Уларга нисбатан тегишли ҳужжатлар расмийлаштирилган. Ҳозирда суриштирув ишлари олиб борилмоқда.\nКиритилди: 10:46 17.03.2020. Ўқилди: 6130 марта. Фикрлар сони: 0 та.


Тошкентнинг ҳар бир туманида Президент Халқ қабулхоналари ишга тушди\n04:50 26 Феврал 2018\n11:15 18.03.2017 (Янгиланган 18:11 18.03.2017) Ҳавола олиш\nҚабулхоналар душанба – жума кунлари 09:00 дан 18:00 гача ишлайди.\nТОШКЕНТ, 18 мар – Sputnik. Тошкент шаҳрининг барча туманларида Халқ қабулхоналари ишга тушди, деб хабар қилмоқда шаҳар ҳокимияти.\n“Ҳурматли ҳамшаҳарлар! Аҳоли узоғини яқин қилиш, уларнинг мурожаатлари билан танишиб, муаммоларининг ечимини ҳал этиш мақсадида, Тошкент шаҳрида ва пойтахтимизнинг 11 та туманида Ўзбекистон Республикаси Президентининг Халқ қабулхоналари ташкил этилди”, — дейилган хабарда.\nПрезидентининг Тошкент шаҳридаги ва туманлардаги Халқ қабулхоналари душанба-жума кунлари соат 9.00 дан 18.00 гача ишлайди. Тошкент шаҳридаги Халқ қабулхонаси Миробод тумани, Амир Темур шоҳ кўчаси, 14-уй манзилида жойлашган.\nТошкент шаҳри туманларида фаолият юритаётган Халқ қабулхоналари манзиллари:


Kutubxona - Abdulla Qahhor. Oq aroqning qora ishi (fel'eton) / Kiril\nSiz shu sahifadasiz: Abdulla Qahhor. Oq aroqning qora ishi (fel'eton) / Kiril\nМуаллиф Абдулла Қаҳҳор\nАсар номи Оқ ароқнинг қора иши (фельетон)\n- Абдулла Қаҳҳор\nОқ ароқнинг қора иши (фельетон)\nҲавонинг қовоғи солиқ. Битта-иккита ёмғир томчилаб турибди.\nКимсан Қорабоев қўғирчоқдеккина қизчаси Лолани етаклаб, хотини билан ажрашгани судга кетаётибди. Унинг сочлари тўзиган, ранги не аҳволда, кийим-боши ғижим, шимининг почалари лой...\nЛола дадасининг қаёққа кетаётганидан бехабар, лекин шундай яхши дада ҳар куни қаёққадир бир ёмон жойга бориб, ароқ ичиб, ёмон дада бўлиб келишини билар эди, шунинг учун хавотирда: ўша ёмон жойга ҳар куни ўзи якка борар эди-ку, бугун нега мени олиб кетаётибди экан?..\nЛола дадасидан кўзини олмай, туртиниб-суриниб, оёқ остидаги кўлмак сувларни сачратиб, қалдирғочдай тинмай чуғурлаб борар эди. Ким билади, гоҳ ранжиган, гоҳ ёлворған, гоҳ йиғламсираган товуш билан жавраётган бу гўдак нималар деяётибди!..\nКимсан муюлишда гастрономга бурилди, магазинга кириб Лоланинг қўлини қўйиб юборди-ю, ранг-баранг шишалар териб қўйилган томонга борди. Лола магазиннинг ўртасида туриб қолди; кўзлари жавдираб, дадасига бир шиша ароқ узатган «ёмон бир опа»га, харидорларга қаради. Лекин уни ҳеч ким пайқамади.\nМагазиндан чиқилгандан кейин Лола гапирмай қўйди. Энди унинг хаёли бошқа нарса билан банд эди: дадаси шимининг чўнтагида дўппайиб турган ароқни қачон ва қаерда ичади-ю, яна «ёмон дада» бўлиб нималар қилади...\nСуд залида эр-хотин Кимсан билан Инобатхоннинг яқин қариндошлари, баъзи бир таниш-билишлар. Инобатхон аслида яхши, лекин ичкилик тириклай тобутга тиққан эрига чиндан ҳам аза тутгандай бошдан-оёқ қора кийган; қовоқлари шишинқираган, киприкларида ёш зарралари йилғирайди, ҳўнграб юбормаслик учун рўмолчасини лабига қаттиқ босиб бир чеккада ўтирибди.\nЛола онасини кўриш билан югуриб бориб унинг бўйнига осилди, яна қалдирғочдай чуғурлаб, бирпасда олам-жаҳон гап гапириб ташлади...\nСуд мажлиси очилди. Савол-жавоб бошланди.\nЎн бир йиллик оила. Қимсан илгарилар «хонаси» келганда ичар эди, кейинчалик битта-иккита улфат орттириб «хонаси»ни ўзи келтирадиган бўлди. Тўрт йилдирки «хонаси» ҳар куни келади, тўрт йилдирки оилада ҳаловат йўқ: харҳаша, шовқин, кўз ёши... Кимсанни баъзан ечинтириб бўлади, баъзан бўлмайди. Бутун уйдан, кийимлардан, кўрпа-ёстиқдан, ҳатто Лоланинг бошидан ҳам ароқ ҳиди келади!\nКимсан стаканни қўлига олганида нима учун ичаётганини билмайди, биров гапирса малол келади, «доно одамларнинг насиҳатидан чиқиб қолибман» деб жеркиб ташлайди.\nАроқ унинг териси билан эти орасига жойлашиб олган, шунинг учун севгили хотинидан кўра ароққа кўпроқ ишонади.\nКўпинча ароқ унинг қулоғига шивирлайди:\n— Биласанми, хотининг сенга куймайди, рўзғордан уриб пул орттираётибди. Кўрмайсанми, топганинг зўрға учма-уч келади...\nИнобат жонидан безор бўлиб, қаттиқ гапирса ароқ яна Кимсаннинг қулоғига шивирлайди:\n— Хотининг ҳалол эмас, ширин сўзини бошқаларга тўкиб, сенга нуқул тахирини қолдиради...\nИнобатхон ширин сўз бўлса, яна балога қолади:\n— Хотининг ҳозир ўйнашининг қучоғидан чиқиб келди, сенга доғулилик қилаётибди! Шунча зийраклигинг билан наҳот шуни пайқамасанг!\nИнобатхон гоҳ зор-зор йиғлаб, гоҳ ёлвориб, гоҳ қаттиқ гапириб уни ичкиликдан тиймоқчи бўлган вақтларида ароқ Кимсанни қутуртиради:\n— Хотининг сени қайириб олмоқчи, бир марта гапига кирсанг елкангга миниб олади. Бир стакан ичадиган бўлсанг хотинингни додлатиб туриб икки стакан, уч стакан ич!\nТўрт йилдан бери аҳвол шу. Фақат шугина эмас-да, хотин мастнинг қусиғи артилган латтадай қўланса шу одам билан бир кўрпада ётиб келаётибди!\nИнобатхон тўрт йил давомида йиғлаган, жанжаллашган, бунақа оилавий турмушдан воз кечмоқчи эканини айтган вақтларда ҳам ароқ Кимсанга «парво қилма, ҳеч қаёққа кетмайди» деб тасалли берди; бундан икки ой бурун Инобатхон уйдан узил-кесил чиқиб кетаётганида ҳам «хотиржам бўл, барибир қайтиб келади» деди. Лекин, шундоқ бўлса ҳам, Кимсан кўнглига ғулғула тушиб, ҳар эҳтимолга қарши Лолани зўрлик билан олиб қолди. Бироқ ҳозир Инобатхон судяларга қараб, қавм-қариндошлар олдида шунча гапни айтганидан кейин Кимсаннинг кўзи ярақ этиб очилди-ю, ичкилик ҳароратидан кечаси билан қаттиқ уриб ҳориган юраги алланечук бўлиб кетди, совуқ тер босди. Унинг аҳволини кўриб кимдир бир стакан совуқ сув келтириб берди. Лола бўлаётган гапларни яхши тушунмаса ҳам, ароқ туфайли ёмон бир иш рўй берганини сезиб бир чеккада мунғайиб ўтирар эди, дадасининг титраётган қўлидаги стаканга кўзи тушар экан, жон-жаҳди билан қичқириб унга томон отилди:\n— Дадажон, ичманг! Ичманг!..\nСтакан Кимсаннинг қўлидан тушиб чил-чил бўлди, Орқада ўтирган бир чол Лолани ўзига тортиб бағрига босди. Залда бир ғовур кўтарилди-ю, оғир жимлик чўкди, у ёқ-бу ёқдан пиқ-пиқ йиғи товуши эшитилди... Суд ҳукмга кирди. Ҳукм икки соатдан кейин эълон қилинди. Лола онага ҳукм қилинди. Инобатхон Лолани етаклади. Лола ҳайрон, гоҳ дадасига қарайди, гоҳ онасига...\nКимсан нима бўлганига тушунолмай гаранг бир аҳволда эшикка томон йўналди. Ким билади, шимининг чўнтагида сонига ботиб турган бир шиша ароқни эшикдан чиқиши биланоқ ичадими ё ерга кўтариб урадими! Агар ерга урса бунинг товушини Инобатхон эшитиб эҳтимол қайрилиб қараса, эҳтимол қайтса... Ахир, Инобат хурсанд бўлиб эмас, йиғлаб кетаётибди-ку!..\n"http://www.kutubxona.com/wiki/index.php?title=Abdulla_Qahhor._Oq_aroqning_qora_ishi_(fel%27eton)_/_Kiril&oldid=1537" dan olindi


Пандемия ва геосиёсий инқироз Ўзбекистонда автомобиллар нархига қандай таъсир қилди?\nБош саҳифаАвтоПандемия ва геосиёсий инқироз Ўзбекистонда автомобиллар нархига қандай таъсир қилди?\n21 Апрел, 2022\nБутун дунёда автомобиллар нархи ошди, энди Европа ва АҚШ ҳам ёқилғи нархининг мисли кўрилмаган ўсишига дуч келмоқда.\nМикрочип етишмовчилиги, логистика муаммолари, алоҳида компонентларнинг танқислиги ва глобал инфляция автомобилсозлик саноатига зарар етказди. Ишлаб чиқарувчилар инқирозга мослашиши ва истеъмолчилар қийин танлов қилиши керак эди.\nАвтомобиллар, шунингдек, электроника, маиший техника ва бошқа товарлар нархлари 2020 йилнинг баҳоридан буён ошиб бормоқда, чунки жаҳон иқтисодиёти зарба ортидан зарба қабул қиляпти. Афтидан, инсоният ниҳоят COVID-19 пандемиясининг оғир шароитларига ўрганиб қолган бир пайтда янги муаммолар пайдо бўлди.\nБутун дунёда автомобиллар нархи ошди, энди Европа ва АҚШ ҳам ёқилғи нархининг мисли кўрилмаган ўсишига дуч келмоқда. Осиё ва Россияда бу борада асосан ҳеч қандай муаммо йўқ, аммо импорт қилинган компонентлар туфайли машиналар ҳали ҳам қимматлашмоқда.\nШу тариқа, Ўзбекистонда 2022 йилнинг февраль ойида Россиянинг Lada автомобиллари нархи 2 фоиздан 4 фоизга кўтарилди, март ойида эса нарх белгилари икки марта — 3 фоиздан 9 фоизга ўзгарди. Натижада 2022 йилнинг ўзида нархлар 2 фоиздан 10 фоизгача ошган. Бундан ташқари, «АвтоВАЗ» 2020 йилнинг баҳоридан бошлаб нархларни босқичма-босқич оширди. Ва энди таҳлилчилар рус ишлаб чиқарувчиси хорижий компонентлар билан жиддий муаммоларга дуч келганини ҳисобга олиб, оптимистик прогноз бера олмайди.\nSkoda баҳорда автомобиллар нархини оширмади, лекин ўтган йилнинг ноябрь ойида у 15 фоиз дан 16 фоизгача ўзгарди. Аммо апрель ойида Renault учун нархлар турли моделлар учун 5 фоиздан 11 фоизгача кўтарилди.\nKIA автомобиллари нархи йил бошида 4 фоиздан 7 фоизгача кўтарилди ва март ойи бошида баъзи моделлар янада ошди. Март ойининг иккинчи ярмида ишлаб чиқарувчи барча автомобиллар нархини 3 фоиздан 11 фоизга кўтаришга мажбур бўлди.\nШу билан бирга, узоқ вақт давомида UzAuto Motors жаҳон бозорида давомий кузатилган оғир шароитларга қарамай, автомобиль нархларини муқобил сақлашга муваффақ бўлди.\nБундай ўзига боғлиқ бўлмаган оғир шароитда нархларни ушлаб туришнинг имкони бўлмади.\nСўнгги икки йил ичида фақатгина жорий йилнинг баҳорида компания автомобиль моделлари нархини сезилмас даражада ўзгартиришга мажбур бўлди.\nАммо Ўзбекистонда автомобиль русумларининг сезиларли даражада кенгайгани, шунингдек чет эл автомобиллари импорти учун божхона ставкаларининг пасайтирилганига қарамай, Chevrolet автомобилларига талаб ҳали ҳамон юқори даражада сақланиб қолмоқда.\nБухорода халқаро конференция – “Декларациялар мулоқоти” форумининг якуний қисми бўлиб ўтмоқда\nБиз яшил макон тарафдоримиз: UzAuto Арнасой муҳофаза ҳудудини ободонлаштирмоқда\nUZ-KORAM CО: Chevrolet ТRACKЕR ва Chevrolet ОNIX ишлаб чиқаришга тайёрланмоқда\nМаҳаллийлаштириш шахсларда: автосаноат «кўзлари» ёки миллий машиналаримиз учун чироқлар қаерда ишлаб чиқарилади?\nСизда стартап бор ва инвестициялар олишни хоҳлайсизми?\n29 Апрел, 2022\n© 2022 uz24.uz


Молия вазири ўринбосари вафот этди - UzNews.uz\nУ 2006-2012 ва 2016-2018 йилларда ҳам Молия вазири ўринбосари лавозимида фаолият юритган.\nЎзбекистон Республикаси Молия вазири ўринбосари 55 ёшида Турсунов Ёрқин Эргашевич оламдан ўтди. Бу ҳақда вазирликнинг расмий Telegram-каналида маълум қилинди.\n2019 йил мартида эса яна Молия вазири ўринбосари лавозимига қайтган эди.\n“20 йилдан ортиқ вақт мобайнида Ёрқин Эргашевич Молия вазирлиги тизимида ишлаган, у ерда ҳар доим ўзининг меҳнатсеварлиги, хар бир ишга юкори маъсулият ва пухталик билан ёндашиши, ҳар кимни тушуниш қобилияти билан ажралиб турар эди. Ушбу оғир йўқотиш муносабати билан, Ё.Турсуновнинг оила аъзоларига таъзия билдириб, сабр тилаб қоламиз”, дейилади Молия вазирлиги таъзияномасида.\nНаманганда бир кунда иккита фожиали ЙТҲ содир бўлди\n4 август, 17:28\nЭркак ўзи ҳамда 80 ёшли отасини ёқиб юборди\nТезликни оширган "Жигули" ҳайдовчиси 3 ёшли болани уриб юборди\nХитой Ўзбекистонга COVID-19 инфекциясини аниқлаш учун 100 мингта тест-тизим юборди\n29 апрель, 11:28\nХоразмда ҳайдовчи йўлга югуриб чиқиб кетган 4 ёшли болани уриб юборди


Қирғиз божгирлари Ўзбекистон билан чегарадаги барча пунктларни очишни таклиф қилмоқда\n07 декабр 2019, Тошкент вақти: 08:30\nЎзбекистон-Қирғизистон чегарасидаги "Дўстлик" назорат-ўтказиш пункти.\nҚирғизистон Давлат божхона хизмати Ўзбекистон билан чегарадаги ишламай турган ўтказиш-назорат пунктларини қайта очиш таклифини илгари сурмоқда. Божхона хизмати бу таклифни 2019-2020 йилларга мўлжалланган ривожланиш стратегияси доирасида киритди.\nҲужжатда таъкидланишича, икки давлат ўртасидаги савдо-сотиқни янада ривожлантириш учун қўшимча йўллар керак бўлмоқда.\nДавлат Чегара хизмати матбуот котиби Гулмира Бўрубаеванинг Озодлик радиоси қирғиз хизматига билдиришича, Ўзбекистон ва Қирғизистон ўртасида 15та чегара назорат-ўтказиш пункти мавжуд. Бироқ бугунги кунда улардан фақат 8тасигина ишламоқда. Қолганлари эса Ўзбекистон ҳукуматининг бир томонлама қарори билан ёпиқ ҳолатда қолмоқда.\nАйни пайтда ишламай турган назорат-ўтказиш пунктларини қайта очиш масаласи ҳукуматлараро даражада кун тартибиги киритилгани ёки киритилмагани тўғрисида аниқ маълумот йўқ.\n2005 йилда ёпилган Ўзбекистон ва Қирғизистон ўртасидаги чегара пунктлари 2016 йилнинг сентябрида Бишкек ва Тошкент муносабатлари яхшилангани ортидан қайта очилган эди.\nЯнги акциз солиғи мебель нархини ошириб юбориши мумкин\nДНК текширувидан сўнг тошкентлик аёлнинг хиёнати маълум бўлди\nФирибгарликни касб қилиб олган хусусий бандлик агентликлари фаолияти фош этилди\n25 кунлик чақалоғидан айрилган аёл шифокорлар устидан арз қилди\nОИВга чалинган беморларга ёрдам кўрсатишдан бўйин товлаш ҳолатлари кузатилмоқда\nЎзбекистонлик ҳуқуқшунос “авторитар давлат” тавқи лаънатидан қутулиш йўлини кўрсатди


15 МИНГ ТОННАГА ЯҚИН МЕВА-САБЗАВОТ 15 ДАН ЗИЁД МАМЛАКАТГА ЖЎНАТИЛДИ\nOldingi maqola БИЗ – СОҒЛОМ ТУРМУШ ТАРЗИ ТАРАФДОРИМИЗ!\nKeyingi maqola 5 ОЙДА 345 ЁНҒИН, 5 ТА ЎЛИМ ҲОЛАТИ, 521 МИЛЛИОН СЎМДАН ОРТИҚ МОДДИЙ ЗАРАР\nМаълумки, юртимизда ташқи иқтисодий фаолият, аниқроқ айтганда, хорижга товар сотиш билан шуғулланаётган кичик бизнес ва хусусий тадбиркорлик субъектлари экспорт божхона божларини тўламайди. Президентимизнинг 2017 йил 15 декабрдаги "Ташқи бозорларда маҳаллий маҳсулотлар рақобатдошлигини таъминлаш ва экспортини рағбатлантиришга доир қўшимча чора-тадбирлари тўғрисида"ги фармонига мувофиқ жорий этилган бу каби имтиёз ва қулайликлар амалда албатта ўз самарасини бермоқда.\nМаълумотларга кўра, жорий йилнинг ўтган даврида вилоятимизда фаолият кўрсатувчи тадбиркорлик субъектлари томонидан вазни 14 минг 575 тоннага тенг қишлоқ хўжалиги маҳсулотлари экспорти амалга оширилган. Хорижий ҳамкорларга асосан олма, гилос, помидор, пиёз, карам ва кўкат сингари сархил ноз-неъматлар етказиб берилган. Асосий харидорлар сифатида Россия Федерацияси, Корея, Латвия, Қозоғистон каби ўн бешдан ортиқ мамлакатни санаш мумкин.\nАйни кунларда ҳам воҳада қишлоқ хўжалиги маҳсулотлари экспорти авжида. Вилоятнинг Косон, Чироқчи, Миришкор ва Ғузор туманларида етиштирилган хуштаъм қовунлар "Oltin voha agro invest" ва "Gold fruit exim" масъулияти чекланган жамиятлари томонидан Россия Федерацияси, Латвия ва Қозоғистон республикаларига пешма-пеш жўнатилмоқда. Рақамларга эътибор қаратсак, 17 июнь ҳолатида 149 тонна қовун экспортга чиқарилганига гувоҳ бўламиз.\n- Зиммамиздаги вазифалардан келиб чиқиб, шунингдек, вилоятнинг экспорт салоҳиятини ошириш мақсадида ҳар куни 24 соат давомида божхона расмийлаштирувини амалга оширмоқдамиз, - дейди вилоят божхона бошқармаси тасарруфидаги "Насаф" ташқи иқтисодий фаолият божхона пости бошлиғи Ғани Бозоров. - Бундан ташқари, экспортёрлар вақтини ва маблағини тежаш учун божхона расмийлаштирувлари интернет тармоғи орқали масофадан туриб, онлайн тарзда тезкорлик билан бажариб берилмоқда. Олиб борилаётган бу каби саъй-ҳаракатлар ўз самарасини кўрсатиб, июнь ойининг ўтган даврида қарийб тўрт минг тонна мева-чева, сабзавот ва полиз маҳсулоти экспорт қилинишига эришилди.\nДарҳақиқат, мамлакатимиз серқуёш заминида етиштирилаётган қишлоқ хўжалиги маҳсулотлари мазали, тотли, экологик тоза ва витаминларга бой экани билан дунёга танилган. Бугун ушбу мева-сабзавотларнинг хориж бозорларида харидоргир бўлиб бораётганини ҳам шу билан изоҳлаш мумкин.


ЎзА - «Ўзэкспомарказ»да Тожикистон Республикаси миллий маҳсулотлари кўргазма-ярмаркаси иш бошлади\n«Ўзэкспомарказ»да Тожикистон Республикаси миллий маҳсулотлари кўргазма-ярмаркаси иш бошлади\n11.10.2017 18:45 Чоп этиш версияси\nТадбир Ўзбекистон Республикаси Ташқи савдо вазирлиги, Савдо-саноат палатаси, Тожикистон Республикаси Инвестициялар ва давлат мулкини бошқариш қўмитаси, Саноат ва янги технологиялар вазирлиги, «Тожикинвест» ДУК ҳамда Савдо-саноат палатаси ҳамкорлигида ташкил этилди. Унда Тожикистон Республикасининг нефть-газ, қурилиш, транспорт, фойдали қазилмалар, агросаноат, фармакология, енгил саноат, қайта ишлаш соҳалари, соғлиқни сақлаш, таълим, фан-техника, туризм каби тармоқларида фаолият кўрсатаётган 150 дан зиёд компаниялари вакиллари, тадбиркорлар қатнашмоқда.\nЎзбекистон билан Тожикистон ўртасидаги ҳамкорлик дўстлик, ўзаро ҳурмат ва ишонч тамойилларига асосланган. Икки давлат раҳбарлари томонидан Ўзбекистон – Тожикистон муносабатларини мустаҳкамлашга қаратилаётган алоҳида эътибор халқларимиз туб манфаатларига хизмат қилмоқда. Ишбилармон доиралар ўртасидаги алоқалар, маданий-гуманитар соҳадаги мулоқотнинг кенгайтирилаётгани халқларимиз ўртасидаги дўстлик ва яқин қўшничиликни янада мустаҳкамлашда муҳим аҳамият касб этмоқда.\nКўргазманинг очилишида Ўзбекистон Савдо-саноат палатаси раиси Адҳам Икромов, Тожикистон Республикаси Инвестициялар ва давлат мулкини бошқариш қўмитаси раиси Файзиддин Қаҳҳорзода ва бошқалар Ўзбекистон билан Тожикистон ўртасидаги ҳамкорлик халқларимизнинг асрлар давомида шаклланган яхши қўшничилик, бир-бирини қўллаб-қувватлаш ва дўстлик муносабатларини мустаҳкамлашга интилишини мужассам этишини таъкидлади. Мамлакатларимиз ўзаро самарали ҳамкорликни кенгайтириш, иқтисодий соҳада қўшма лойиҳаларни ишлаб чиқиш ва амалга оширишдан манфаатдор экани қайд этилди.\nЖорий йил апрель ойида Душанбе шаҳрида ташкил этилган Ўзбекистон саноат корхоналари маҳсулотлари миллий кўргазмаси ҳамда икки давлат ишбилармонлари бизнес-форуми савдо-иқтисодий алоқалар ривожида янги саҳифа очди. Ушбу тадбирлар якунида тадбиркорларимиз ўртасида ўзаро манфаатли битимлар имзоланди. Июнь ойида Ўзбекистон делегациясининг Тожикистонга ташрифи чоғида Душанбе шаҳрида Ўзбекистон савдо уйи очилди.\n– Мамлакатимиз Ўзбекистон билан ҳамкорликни ривожлантиришга алоҳида эътибор билан қарайди, – дейди Тожикистон Савдо-саноат палатаси раиси ўринбосари Манзура Рустамова. – Мазкур форумдан кўзланган мақсад икки давлат ишбилармонларининг савдо алоқаларини кенгайтириш, янги қўшма корхоналар сони ва икки томонлама маҳсулот айланмаси ҳажмини оширишдан иборат. Ушбу кўргазмага пухта ҳозирлик кўрилди. Тадбир доирасида имзоланадиган барча келишувлар ўзаро манфаатли ҳамкорликни мустаҳкамлашга хизмат қилади.\n– 2014 йил ташкил этилган компаниямиз М-400, М-500 ва М-600 маркали цемент турларини ишлаб чиқаради, – дейди «Чжунгтсай моҳир цемент» МЧЖ раҳбари Дилафрўз Шерова. – Жорий йил бошида ўзбекистонлик ҳамкорлар билан ушбу саноат маҳсулотини етказиб бериш бўйича шартнома тузган эдик. Ҳозирги кунда Сурхондарё вилоятидаги қурилиш объектларига цемент етказиб бермоқдамиз. Мазкур кўргазмада янги ҳамкорлар излаб топиш ва истиқболли шартномалар имзолаш ниятидамиз.\n«Хўжанд текстиль» масъулияти чекланган жамияти Россия, Беларусь, Туркия, Эрон каби давлатларга тайёр тўқимачилик маҳсулотлари экспорт қилади. Корхона мазкур кўргазмадаги иштироки орқали Ўзбекистон бозорига маҳсулот экспорт қилишни йўлга қўйишни мақсад қилган.\n– Корхонамиз газлама, сочиқбоп мато, тайёр тикувчилик маҳсулотлари ва бўялган ип ишлаб чиқаришга ихтисослашган, – дейди корхона директори Раҳим Набиев. – 100 фоиз пахта толасидан тайёрланган маҳсулотларимизга жаҳон бозорида қизиқиш катта. Тадбирда Ўзбекистондаги тўқимачилик компаниялари билан қўшма лойиҳаларни амалга ошириш бўйича шартнома имзолашга муваффақ бўлдик. Мамлакатингиз ишлаб чиқарувчилари билан ҳамкорликда жаҳоннинг етакчи давлатлари бозорини забт этишимизга ишонамиз.\nТожикистон миллий маҳсулотлари кўргазмаси доирасида икки мамлакат ишбилармон доираларининг бизнес-форуми ҳам ўтказилди. Унда Ўзбекистон ва Тожикистоннинг енгил саноат, энергетика, машинасозлик, металлургия, автомобилсозлик, транспорт-логистика, озиқ-овқат, кимё саноати, қурилиш материаллари, қишлоқ хўжалиги, туризм каби соҳаларга ихтисослашган вазирлик, компания ва фирмалари вакиллари иштирок этди.\nБизнес-форумда мамлакатларимиз ўртасидаги савдо-иқтисодий ҳамкорлик жадал ривожланаётгани, Ўзбекистонда хорижлик ҳамкорлар учун яратилаётган қулай инвестициявий муҳит, тақдим этилаётган имтиёз ва преференциялар тожикистонлик ишбилармонлар учун ҳам кенг имкониятлар яратаётгани таъкидланди. Икки мамлакат иқтисодиётининг етакчи тармоқлари салоҳиятига бағишланган тақдимотлар ўтказилди.\nТадбир доирасида кимё, транспорт коммуникациялари, енгил саноат, қишлоқ хўжалиги, туризм, саноат ишлаб чиқариш соҳаларида ҳамкорликни ривожлантириш бўйича истиқболли келишувларга эришилди.


Жаҳон криптовалюта бозори бир суткада 130 млрд доллар йўқотди – Kommers.uz\nМолия\t23:00 | 24.1.22\nЖаҳон криптовалюта бозори бир суткада 130 млрд доллар йўқотди\nБиткоин курси ноябрдаги рекорд чўққисидан тахминан 51 фоизга камайди.\nБиткоин (Bitcoin) ва эфир (Ethereum) нархининг пасайиши фонида бутунжаҳон криптовалюта бозори сўнгги 24 соат ичида 130 миллиард доллар йўқотди. Бу ҳақда «Интерфакс» CoinDesk маълумотларига таяниб хабар берди.\nБиткоин курси 6 фоизга тушиб, 33 минг 352 долларни ташкил этди. Криптовалютанинг нархи 2021 йил 24 июлдан буён энг паст даражага етди ва ноябрдаги рекорд чўққисидан тахминан 51 фоизга камайди.\nЭфир нархи 12 фоизга тушиб, 2218 долларни ташкил этди. Бу ҳам ўтган йилнинг июль ойидан бери энг паст кўрсаткичдир. Ноябрь ойида эфир курси рекорд даражага етганидан буён криптовалюта тахминан 53 фоиз йўқотди.\nАҚШ Федерал захира тизимининг декабрдаги йиғилиши баённомалари биткоин нархига ёмон таъсир қилган. Бунга қадар таҳлилчиларда биткоиннинг қадрсизланишига Қозоғистондаги тартибсизликлар ҳам таъсир қилмоқда, деган қараш бор эди. Чунки ушбу мамлакат майнинг бўйича дунёда 2-ўринда туради.\nАввалроқ биткоин курси тушиши сўнги олти ойдаги минимумни янгилагани хабар қилинганди.


🌝꯭ꦿꦼ꯭🇾꯭ꦿꦼ꯭𝙰꯭𝙶꯭𝙾꯭𝙽𝙰꯭𝙼꯭🇲꯭ꦿꦼ ꯭🌸꯭ꦿꦼ꯭ | TamTam\n᭄༺࿆Ꮆ࿆Ꮢ࿆ ℚ࿆᥆Ꭵ࿆࿆Ꭰ࿆ᥲ࿆᥉Ꭵ࿆༻᭄ 〮✷➣🇽ᥙʀ꯭ʍ꯭αт꯭ѕᎥ꯭Ꮓ꯭ℓᤂ꯭Ꮢ꯭⎆⎇🚀 𖡻➬꯭✯ 🇸᭵'ᏦᎥᥒg⍺ᥒ кᎥк⍟ꪜꦿ ❍➤✺🇱i͠c͠k͠a͠ Dིe̺B͟🛐ꗣᎥꗣꪜ ★彡★🇷εκℓ̠αΜαςΗιℓ̠α🪂 𖤓ꦿꦼΞ꯭❀ HAMKOR KANAL: @KANALLAR 👈 @KANALLARꪜꦿ:👑 ➡ @Reklama 🦁ꪜꦿ @Reklama @Reklama @Reklama @Reklama @Reklama @Reklama @Reklamaistan @Reklamaiston @Reklama @Reklama @Reklama @Reklama @Reklama @Reklama @Reklama @Reklama @Reklama @Reklama @Reklama @Reklama @Reklama @Reklama @Reklama @Reklama\nМуаммо жасадимда эмас, қалбимдадир. 1. Бир неча соатлаб ишлашни жасадим кўтаради. Намозда туришга келганда энг кичик сураларни танлаб ўқийман. Муаммо жасадимда эмас, қалбимдадир. 2. Неча бора арзимаган нарсалар билан тунни тонга улаганман. Ўшанда таҳажжудга туришим, икки ракаът бўлса-да намоз ўқишим ...\nРахмад боризга шукур Аллох рози болсин\nМуаммо жасадимда эмас, қалбимдадир. 1. Бир неча соатлаб ишлашни жасадим кўтаради. Намозда туришга келганда энг кичик сураларни танлаб ўқийман. Муаммо жасадимда эмас, қалбимдадир. 2. Неча бора арзимаган нарсалар билан тунни тонга улаганман. Ўшанда таҳажжудга туришим, икки ракаът бўлса-да намоз ўқишим мумкин эди. Ҳа.. Муаммо, юракда.. Жасадда эмас.. 3. Фарзандларни ўқишга ўз вақтида боришлариг ...\nРахмат ўзиз яхшимисиз\nАссалому алейкум ва роҳматуллоҳи ва барокатуҳ. Қуёшнинг шуъласи ерни ёритар, Бир оғиз ширин сўз дилни ёритар. Севинч ёшартирар, қайғу қаритар, Доим кулиб юринг, сизга ярашар! Якшанба тонги муборак бўлсин Азизлар!!! Бошланган яна бир мунаввар кун барчамизга муборак бўлсин, дойимо дилингиз шод, виждонингиз пок, иймонингиз бут бўлсин! Аллоҳ барча эзгу ниятларингиз ижобат берсин! Яқинларингизга м ...\nХамма ухлаябдими а\nnima iw qlasz\nwerigim yug edi zerikib qoldim\nda bugun abetdan keyn tugatdim\ntinclik yurimizku sekin\n27soat onlayn ekanszde aaa\nБуерда жааааа коп кизлар йо\nКизларла кереми сизга\nYana kimlar bor


Мустақиллик қаҳрамонлари | TURONZAMIN\n-Бу масалани Ислом ака билан маслаҳат қилишимиз керак. Ўзимизча қарор беролмаймиз,-деб жавоб қилди.\nБироз баҳс бўлди. У пайтда кимдандир сўраш керак, деган гапларга қулоқ соладиган замон эмас эди. Тойибани мажлисимизга даъват этдик ва ўша куни сессияда у Қонунчилик комиссияси таркибидан чиқиб, бизга қўшилди. Ҳатто комиссиямизнинг котиблигига сайланди.\nКўп ўтмай комиссиялар “қўмиталар” деб атала бошланди ва раҳбарлари Олий Кенгашда доимий ишлайдиган бўлдилар.\nИслом Каримов ҳам, бошқалар ҳам Тойибанинг жасоратини биринчи сессиядаёқ ҳис этдилар. Кимнингдир бутун вужуди зириллади, кимлардадир умид уйғонди.\nТойиба сўзга чиқса, ўзининг “Бирлик” халқ ҳаракати томонидан қўллаб-қувватлаганига урғу берарди. У илк бор сўзга чиққанда ҳам “Бирлик”дан сўз бошлаб, номзоди президентлика қўйилган Ислом Каримов ҳақида тўхталди.\nУ Ўзбекистоннинг бугунги шароитида президентлик бошқаруви яккаҳокимликка олиб келишини ва демократия истаб диктатурага йўлиқишимизни, коммунистик партия тарбиясини олган раҳбарлардан чиқадиган президентнинг “таши” бошқа бўлгани билан ичи айни тарзда қолишини айтди.\nБу билан чекланмасдан чиқиш йўлини ҳам кўрсатди. У мамлакатда демократия ўрнатилиши учун парламент бошқаруви заруратидан сўз этди.\nКаримовнинг жаҳли шунчалик чиққан эдики, у қаерда эканлигини ҳам унутиб қўйди:\n-Бундай фикр аёл кишидан чиқмайди, аёлларнинг ақли калта бўлади, бу таклифнинг ортида қандайдир кучлар бор,- деган Ўзбекистон Компартиясининг биринчи котиби, КПСС Марказий Комитети Сиёсий Бюросининг аъзоси Ислом Каримов Тойиба Тўлагановани очиқчасига камситди.\nТанаффусда эса маҳаллий мухбирларга суҳбат берар экан, “Аёллар товуқ мия бўлади” дейишгача бориб етди.\nБиринчи сессия Каримовни таниш сари қўйилган илк қадам бўлганидек, Тойибани ҳам танишга йўл очди.\nНомард эркак аёлни камситади. Кейинчалик ҳам Каримов Тойибани кўп камситди. Уни ҳимоя қилишнинг йўлларини эса бекитиб борди. Масалан, бир сессияда Каримов Академик Аҳмадали Асқаровга қараб гапирар экан, Тойиба Тўлаганова ҳақида (Каримовнинг кимлигини тушуниш учун унинг гапини ўқувчидан узр сўраган ҳолда аниқ келтираман-ЖМ) гапириб:\n-Аёлларники иссиқ бўладида, ўша ёққа талпинасиз,-деди.\nТойиба йиғлаб, сессияни ташлаб чиқиб кетди. Дунёни сукунат қоплади. Ўшанда қон босими нима эканлигини илк бор ҳис қилганман. Ўрнимдан туриб, микрофон томон юрар эканман, Эркин ака костюмимнинг енгидан тортиб:\n-Унутманг, биз бир хонада ишлаймиз, бундан нотўғри хулоса чиқаришлари мумкин,-дея гапиришга қўймади.\nТойиба ўша кезлари биринчи турмуш ўртоғидан айрилган ва бошқасига турмушга чиқмоқчи эди. Сабабларини Эркин ака биларди, баъзан гапириб ҳам қоларди. Лекин бировнинг шахсий ҳаёти билан қизиқмасдим. Фақат бир марта хонага келсам, Эркин ака шошиб чиқиб кетди, Тойиба эса йиғлаб ўтирган экан. Нима гаплигини сўрасам:\n-Эркаклар одам эмас, Эркин ака ҳам..,- деди.\nШундан кейин “эркакларнинг ҳам одам эканлигини” исботлаш учунмикан, Тойибага гапиришда ҳар доим бўлганидек, ҳурмат, иззатини сақлаганман.\nЭркин ака, Тойиба ва мен битта хонада ишлардик. Хонанинг бир томонида Эркин аканинг столи. Иккинчи томонида менинг столим. Ўртада эса меҳмонлар учун қўйилган узун стол. Тойиба ана шу узун столнинг бир четида ўтирарди.\nЭркин ака Олий Кенгаш раиси Мирзаолим Иброҳимовга иш шароити ҳақида гапирса, у “Ислом аканинг олдидан ўтишимиз керак” дебди. Эркин ака жуда эҳтиёткор одам эди. Бу масалани қайтиб кўтармади.\nЖойи келиб қолганда Каримовга иш шароити ҳақида гапирдим.\n-Биринчи сессияда ўзингиз имтиёзларни бекор қилиш керак, деган эдингиз, энди имтиёз излаяпсизларми?,- деди Каримов киноя билан.\n-Имтиёз эмас, оддий меҳнат шароити излаяпмиз. Тойибага ҳеч бўлмаса битта стол қўйиб беришни ҳам президентдан сўраш керакми?,-дедим.\nУ кимдан нима сўраш кераклиги ҳақида анча гапириб:\n-Тойибани кўп ҳам қўмитага яқин йўлатманглар. Ундан ташқари, жой бўлмаса нима қилиш керак? Қандай таклифингиз бор, президентнинг хонасини бўшатиб берайми? Ёки вице-президентнинг хонаси бўш ётибди, шу ерга келиб ишлай қолсин,-деб Тойибанинг номини эшитганда вужуди зирқирашини росманасига ошкор қилди.\nҲа, Каримов биринчи сессиядаёқнинг бўлажак президентнинг кимлигини “расшифровка” қилган Тойибанинг номини эшитиб жаҳлга минганди:\n-Эркин акангизни хотини шикоят қилиб юрибди, уйига бормай қўйган эмиш, сиз ҳам шу аёлни деб…\nАвзойим бузилганини кўрдими ёки ўзи ҳаддидан ошаётганини сездими, Каримов давомини гапирмади. Аммо кейинчлик унинг эркакларни аёллар билан гаплашганларини ҳужжатлаштириб, тилларини қисиқ қилиб қўядиган одати борлигини кўп эшитдим. У жуда кўп раҳбарларни шу йўл билан тузоққа илдирганини эшитганимда ҳеч ажабланмадим.\nКаримов Тойибани ҳам ёмонотлиқ қилишга анча уринди. Ҳатто Қаҳрамон Сотиболдиев деган прокурорга махсус топшириқ ҳам бергани ва унинг антиқа таклифлар билан борганини Тойиба бир мажлисда очиқ айтиб, йиғлаганди. Каримовнинг бундай ифлос ўйинлари Тойибани йиғлатди, аммо синдира олмади.\nКаримов шундан кейин очиқ ҳужумга ўтди.\nОшкоралик қўмитаси фаолияти тафтиш қилинди. Бир куни сессияларда “бақир-чақир” қиладиган камина ва Тойибани муҳокама этишди. Биз Ислом Каримовни ҳурмат қилмас эканмиз. Бутун масала мана шу.\nМажлисда Компартиянинг идеология бўйича котиби Жаҳонгир Ҳамидов тинмай шу ҳақда сўз юритди. Ўзбеккомсомолнинг “отаси” Азиз Носиров, Тошлоқ туман прокурори, шу мажлисдан кейин кўп ўтмай Тошлоқ туман ҳокими бўлган Қаҳрамон Сотиболдиев ҳам бунга алоҳида урғу беришди.\nОхирида “Қўмита раисининг ўринбосари ва қўмита котибини бўшатиш керак”, деган масала овозга қўйилди. Мен битта овоз кўп олганим учун қолдим.Чунки Эркин ака қарши овоз беришга ўзида куч тополмади. Навбат Тойибага келганда ҳам қўмита иккига бўлинди. Олий Кенгаш раисининг биринчи ўринбосари Бугров Эркин акага:\n-Агар буларни бўшатмасак, қўмитани ёпамиз,-деди.- Топшириқ шунақа!\nБунга Тойиба дарҳол жавоб қилди:\n-Топшириқ қаердан? Яна ўша коммунистик идораданми? Ўлган ўликдан қандай қилиб садо чиқди экан?\nЭркин ака шартта ўрнидан турди-да русчалаб:\n-Биз учун муқаддас бўлган идорани ҳақорат қилишга ҳеч кимннинг ҳаққи йўқ,-деди. Кейин ўзбекчалаб, -Мен Тойибахоннинг бундай ҳақоратини қабул қила олмайман ва унга қарши овоз бераман,- деб “ҳукм” ўқиди.\nҚўмита котибалигидан бўшатилгани билан қўмита аъзолигидан чиқариш сессия ваколатига кирарди. Шунинг учун сессияга қадар Тойиба ишга келаверди.\nБир куни у:\n-Бугун мени маҳаллада муҳокама қилишар экан. Эркин ака сиз раисимиз ва Жаҳонгир ака, сиз раис ўринбосари сифатида бориб, бир нарса демайсизларми?-деди.\nКечга бориб, Эркин акани тополмай қолдим. Ҳар доимгидек, қандайдир “шошилинч иши” чиқиб қолган эмиш. Олий Кенгашда ишлаётган депутатлардан бир-икки нафарини олиб, Тойибанинг маҳалласига бордик. Мажлис мактабнинг залида экан. Асосан чол-кампирлар чақирилган ва ҳаммаси хафақон. Телевидениеда чиқиб юрганим учун баъзилари таниди ва салом-алик қилган бўлдик.\nМажлисни туман раҳбарларидан бири очди ва кекса одамга сўз берди. У Тойибани Президентга қарши чиқиш учун сайламаганлари, балки ўзларининг муаммоларини ҳал қилиб бериш учун сайлаганларини айтди. Қолганлар ҳам айни гапни такрорлаб, сўзни “бунақа депутат керак эмас”, деганга олиб келишди.\nСўз сўрадим. Қабристон ҳақида бир ривоятни айтиб бердим:\n-Қадимда бир шоҳ яшаган экан. У қабристонга боришни ёмон кўрар экан. Яқинлари ўлганда ҳам бормас экан. Бир кун ундан бунинг сабаби сўрашганда у:\n-Мен умр бўйи ёлғон гапирдим ва ёлғон эшитдим. Отам қабристонга ёлғон билан кириб бўлмайди, кирсанг қабр азобига дучор бўласан, дердилар,- дебди…\nЧол-кампирлар бу ривоятдан сергак тортиб қолдилар. Кейин мен гапни соддалаштириб׃\n-Яқинда маошлар оширилди. Унга президент қўл қўйди. Орқасидан нархлар ҳам ошди. Унга президент ўзи қўл қўймай, Бош вазирга қўл қўйдирди. Ўшанда Тойиба: “Бунақа ўйинлар қилиб юрмасдан маошларни бозор нархига боғлаб қўяйлик, айниқса, пенсионерларнинг маоши шундай қилиниши керак, бозор нархи кўтарилса, маош ҳам кўтарилсин” деб айтгани учун президентдан дашном эшитди. Кейин Тойиба׃ “Ҳукуматнинг бюджети шаффоф бўлсин, пул қаерга кетмоқда? Нега йўлларни таъмирлашга, мана бу мактабларни таъмирлашга пул йўқ”, деб сўраганди яна президент унга дашном берди. Сўнг Тойиба׃ “Милиция, суд қачон адолатли идора бўлади? Одамларнинг умри шу идораларнинг эшигида ўтиб кетмоқда”, деганди, Президент׃ “Сиз депутатсиз, бизнинг ижро ҳукумати назоратидаги бундай ишларга аралашманг”,- деб унга дакки берди. Яна бир кун Тойиба озиқ-овқат талонлари ҳақида гапирди:\n“Халқни озиқ-овқат талонларига боғлаб қўйдингиз. Лекин одамларнинг қўлида талон бор, магазинда эса ёғ йўқ, пахтани ўзимиз экамиз, ёғи қаерга кетмоқда?” деб сўраганди, президентга ёқмади. Бошқа бир кун Тойиба президентдан׃ “Сиз ҳам бир кун автобусда юриб кўринг, бир марта қассобдан гўшт сотиб олинг, қишнинг совуғида оддий одамлар яшаётган домга кириб кўринг”, деганди Президент уни ҳақорат қилди. Кейин мана бу- менинг ёнимда ўтирган раҳбарларни сизларнинг уйингизга юбориб, Тойибани муҳокама қилиш керак, деб буюрди. Бор гап шу, дедим.\nЗалда ғала-ғавур бошланди.\n“Нега ҳақорат қилади?”\n“Бизнинг депутатимиз бизнинг дардимизни айтибди, раҳмат унга!”\n“Тўғри гап, президентни ўзи мана бу ерга келиб, жавоб берсин!..”\nТуман раҳбарлари шошиб қолишди ва мажлис депутатнинг сайловчилар билан учрашуви деб эълон қилиниб, Тойибанинг фаолиятини қониқарли, деб баҳолаш билан тугади.\nИкки кундан кейин Каримовнинг топшириғи билан Олий Кенгаш раиси қонунларга хилоф равишда Ошкоралик қўмитасини ёпиб қўйди…\nБу орада Тойибанинг ТошДУдаги ишини ҳам олиб қўйишди. У Ислом Каримов қабулига кирибди. Гаплашганимизда:\n-ТошДУдаги ишимни сўрадим,-деди.-Агар сиёсатга аралашмай юрсам ишлашим мумкин экан.\n-Аралашсангиз нима бўлар экан,-деб сўрадим ундан.\n-Сизга, Самандар Қўқоновга, Мурод Жўраевга “қамоқда чиритаман” деганларини эслатдилар…\n-Сизга ҳам “қаматаман” деб пўписа қилибди-да.\n-Йўқ, “Чумчуқдек жонингиз бор, нима қиласиз сиёсат билан шуғулланиб, эрингиз, болаларингиз билан шуғулланинг” деди. Шунинг учун энди сиёсатни ташлaмоқчиман.\nУ жилмайиб қўйди. Бу жилмайиш ортида “Жуда кўп гаплар бўлди, лекин айтолмайман” деган каби бир маъно бор эди. Шу билан уни қайта кўрмадим. Ўзим ҳам қора булутлар остида қолгандим.\nХорижда эканлигимда Тойибанинг сирли равишда оламдан ўтганини эшитдим. Хаёлимга илк келган фикр “Сиёсатни ташламабдида” деган фикр бўлди…\nFiled under: 1.BOSH SAHIFA, jahonnoma, Mustaqillik qahramonlari |\n« Ишонмадим деманглар… Нуқтаи назар »